Promene u američkoj vladi\nPredsednik Barak Obama, odlazeći sekretar za odbranu Robert Gejts i njegov naslednik, direktor CIA-e Leon Paneta\nPredsednik Barak Obama je juče objavio promene u svom timu za nacionalnu bezbednost, potvrdivši ranije medijske izveštaje da će novi sekretar za odbranu biti dosadašnji direktor CIA-e Lion Paneta, koga će na čelu obaveštajne agencije zameniti komandant američkih i medjunarodnih snaga u Avganistanu, armijski general Dejvid Petreus. Obama je takodje imenovao sadašnjeg zamenika komandanta Centralne komande, marinskog general-pukovnika Džona Alena, za novog komandanta snaga u Avganistanu.\nRadi se o značajnoj promeni u resoru nacionalne bezbednosti. Čovek koji je uveo novu antiterorističku strategiju u rat u Avganistanu je kandidat predsednika Obame za novog šefa Centralne obaveštajne agencije.\n„Imam izuzetno poštovanje za muškarce i žene koji rade u agenciji“.\nUkoliko bude potvrdjen, general Petreus naslediće na položaju šefa CIA-e Liona Panetu kome se odaje priznanje da je ojačao koheziju unutar obaveštajne agencije i ojačao njene veze sa Kongresom. Ukoliko Paneta bude potvrdjen za mesto sekretara za odbranu naslediće Roberta Gejtsa, koji odlazi u penziju .\n„Kao sin imigranata bio sam podizan sa uverenjem da ne možemo da budemo slobodni ukoliko nismo bezbedni“, kazao je Paneta.\nPredsednik Obama je takodje imenovao dugogodišnjeg diplomatu Rajana Krokera za ambasadora u Avganistanu. To znači da se gotovo celokupna ekipa američkih diplomata i komandanata u toj zemlji menja u trenutku kada se smanjuje i američka i podrška saveznika ratu u toj zemlji. Evo šta o tome kaže Entoni Kordsman, analitičar u Centru za strateške i medjunarodne studije.\nDosadašnji glavnokomandujući koalicionih snaga u Avganistanu general Dejvid Petreus\n„Bez obzira na našu snagu i slabosti mi smo predani toj obavezi. Problem sa kojim će se novi zvaničnici suočiti je - kako ponovo uspostaviti vezu sa Karzaijem i avganistanskom vladom pošto nemamo drugu opciju.“\nIscureli poverljivi dokumenti pokazuju da je aktuelni američki ambasador u Avganistanu, Karl Ajkenberi, kritikovao vladu predsednika Hamida Karzaija. Kordsman kaže da je Rajan Kroker dobar izbor za novog ambasadora.\n„On je poznat Stejt departmentu i cenjen je u Sekretarijatu za odbranu, a i u avganistanskoj vladi ga cene kao iskusnog diplomatu.“\nMnogi analitičari smatraju da je Lion Paneta došao na čelo CIA-e u kritičnom trenutku i da je uspeo da stekne poverenje službenika agencije. Evo šta o tome kaže bivši vršilac dužnosti direktora CIA-e Džon Meklaflin.\n„Nismo u trenutku sličnom periodu posle pada berlinskog zida kada su izdaci za obaveštajne službe bili smanjeni za 23 odsto. Nismo ni u periodu velikog skandala ili kontroverze kakvih je bilo u nedavnoj prošlosti.“\nPaneta ima bogato iskustvo u Vašingtonu. On shvata probleme smanjenja budžetskih troškova i kako funkcionište Kapitol Hil. To važi i za Petreusa. I, mada možda zvuči čudno da šef obaveštajaca dodje na čelo vojske i obrnuto eksperti kažu da je ovih dana to normalna stvar.\n„CIA nije nikad tokom protekle decenije, kao ni tokom svoje celokupne istorije, tešnje saradjivala sa vojskom, počevši od prvih dana operacije u Avganistanu, preko Iraka do sadašnje situacije u Avganistanu, gde su pripadnici CIA-e i vojske integrisani i rade zajedno“, kaže Meklaflin.\nDo planiranog smanjenja američkih snaga trebalo bi da dodje u julu. General Petreus će ipak da nadgleda taj proces, pošto se njegov odlazak sa položaja u toj zemlji ne očekuje pre septembra.


Prirodno-matematički fakultet > Vesti > Najave > Dobri susedi stvaraju zajedničku budućnost\nBaš ovaj problem, koji je od strane EU prepoznat kao vrlo značajan, osnova je projekta u kom zajedno učestvuju Prirodno-matematički fakultet i Univerzitet u Segedinu.\nProjekat "Novi prirodni antimikrobni agensi za kontrolu patogenih bakterija" biće predstavljen 11. marta, 2013. godine u 13.45 časova u Kongresnom centru "Master", sala 3, a uvodnu reč daće dr Petar Knežević, menadžer projekata sa Departmana za biologiju i ekologiju novosadskog PMF-a i dr Gabor Rakhely, vođa tima sa Departmana za biotehnologiju segedinskog Univerziteta.\nUkupna vrednost projekta je 200.000 Eur i do avgusta 2014. radiće se na izlalaženju nekonvencionalnih antimikrobnih agenasa, kako bi bili prevaziđeni problemi multiple rezistencije bakterija na antibiotike. Zadaci naučnika su kreiranje i primena novih mikrobioloških, toksikoloških i molekularnobioloških metoda koje će biti koriščene u ovakvim istraživanjima u budućnosti, pa će projekat obezbediti iskustva i smernice za buduće slične studije. Nabavka opreme i uspostavljanje saradnje sa Departmanom za Biotehnologiju u Segedinu imaće značajan efekat i na unapređenje istraživačkih kapaciteta PMF-a.\nPored dobijanja podataka koji su od neprocenjive važnosti sa naučnog aspekta, projekat treba da obezbedi osnove za lakšu komercijalizaciju novih, prirodnih, efektivnih i za upotrebu bezbedinih antimikrobnih agenasa u ove dve regije, u cilju poboljšanja kvaliteta života građana. Takođe, projekat treba da podigne svest naučne javnosti i stanovnika sa obe strane granice o protrebi za racionalnim korišćenjem konvencionalnih antibiotika, ali i o potrebi za iznalaženjem novih.


Ovaj drski čin buržoaskog pro-imperijalističkog režima u Srbiji predstavlja čin izdaje nacionalnih interesa građana Srbije i uvredu za sve istinske rodoljube i anti-imperijaliste na našim prostorima. Donošenjem tog zakona Srbija je dovedena u vazalni položaj u odnosu na udarnu pesnicu zapadnog imperijalizma, NATO koji je u prošlosti prema našoj zemlji i njenim građanama demostrirao samo agresiju i neprijateljstvo. Naime, donošenjem ovog zakona Srbija se obavezala da garantuje slobodu kretanja i diplomatski imunitet svim pripadnicima NATO u našoj zemlji, kao i privilegije koje sleduju diplomatama po Bečkoj konvenciji. Takođe im omogućava da s našom vojskom razmenjuju poverljive informacije i opremu.\nNKPJ smatra da je donošenje Zakona o potvrđivanju sporazuma između Srbije i NATO potpuno neprihvatljivo i u suprotnosti sa interesima Srbije kao i slobode, pravde i progresa.\nNATO je udarna vojna pesnica zapadnog imperijalizma koja služi ekspanzionističkim ciljevima krupnog kapitala i za pokoravanje slobodoljubivih zemalja, naroda i pokreta.\nNATO je zločinačka organizacija koja je zajedno sa Sjedinjenim Američkim Državama i Evropskom unijom razbila našu socijalističku domovinu SFRJ.\nNATO je zločinačka organizacija koja je izvela sramnu agresiju na Saveznu Republiku Jugoslaviju.\nNATO pod svojom okupacijom drži južnu srpsku pokrajinu Kosovo i Metohiju a vojno je prisutan i na teritoriji Bosne i Hercegovine i Makedonije.\nNATO ne neprijatelj građana Srbije, neprijatelj slobode, pravde i progresa i svaki sporazum i saradnja sa tom imperijalističkom vojnom organizacijom je podjednako pogrešan i štetan. Zato NKPJ traži da se sramni Zakon o potvrđivanju sporazuma između Srbije i NATO odmah ukine, da se prekine svaka saradnja Srbije sa NATO kao i da NATO trupe odmah napuste teritoriju Kosova i Metohije, BiH i Makedonije.\nNKPJ takođe najoštrije osuđuje bombardovanje Libije od strane imperijalističke armije Sjedinjenih Američkih Država, kičme NATO, u kome su živote izgubili srpske diplomate Slađana Stanković i Jovica Stepić. Reč je o bezočnom zločinu u kome su ubijene civilne žrtve, taoci, pod izgovorom “borbe protiv terorizma Islamske države” uz lažno “izvinjenje” da je reč o “kolateralnoj šteti”. Upravo je imperijalizam SAD objektivni krivac za stvaranje Islamske države koju je želela da iskoristi za borbu protiv anti-imperijalističkog režima Bašara el Asada u Siriji ali joj se otela kontroli. Upravo je imperijalizam SAD krivac za rušenje anti-imperijalističke vlade Libije na čelu sa Moamerom Gadafijem nakon koje je nastao haos, građanski rat i teroristička strahovlada u toj zemlji a vlast na teritoriji na kojoj su otete naše diplomate pala u ruke kriminalnih grupa koje su takođe stvorene od strane imperijalizma SAD da bi se kasnije okrenule saradnji sa reakcionarnom Islamskom državom. Imperijalizam SAD je direktni krivac za tragičnu smrt srpskih diplomata Slađane Stanković i Jovice Stepića. NKPJ izražava najdublje saučešće njihovim porodicama a od Vlade traži da donese odluku o momentalnom proterivanju američkog ambasadora iz Srbije.


€10.000 za najbolji esport tim - ovog vikenda u okviru rasprodatog finala EBL lige\nMeč koji će odlučiti balkanskog predstavnika u Evropi zakazan je za 14 časova, a posetiocima će biti otvoren ulaz od 12 časova, kada će moći da se druže sa nekim od predstavnika esport timova, tačnije sa Chodom, Sa1nom, Delićem, Hakkinenom i omiljenim voditeljem Đorđem Đurđevom.\nNaime, kako SportKlub prenosi, Riot je otkrio ime takmičenja u koje će se plasirati pobednici regionalnih liga, među kojima je Esport Balkan Liga, a samo takmičenje će nositi naziv European Masters 2018.\nPored finala najveće LoL lige na Balkanu, obezbeđen je i jedan pravi LoL poklon – svaki posetilac će dobiti GOD STAFF JAX skin kod. #SKINWIN mečevi grupne faze se igraju svakog ponedeljka i četvrtka od 19 časova sve do samog finala, dok će se polufinale i meč za treće mesto odigrati 19. 20. i 22. marta.\nZavršnicu pomenute lige za Netokraciju je prokomentarisao i Mihajlo Jovanović Džaril CEO Fortuna esporta, organizacije koja stoji iza EBL takmičenja, a koji je istakao kako će ovo finale biti po mnogo čemu drugačije od prethodnog:\nPre svega, prostor kao što je Madlenianum daje finalu posebnu notu. Oduvek smo hteli da uradimo događaj u pozorištu ili bioskopu jer verujemo da je setup idealan, a Madlenianum ima svu potrebnu tehničku infrastrukturu koja je potrebna za esport, tako da je on odličan izbor. Takođe, fokusiraćemo se ovaj put malo više i na sam prenos, kako bismo fanovima koji će finale pratiti od kuće dočarali što bolje atmosferu iz sale.\nEsport raste iz godine u godinu\nSa druge strane, Mihajlo smatra da će ovo biti jedan od značajnijih događaja za region, posebno zbog toga što su karte rasprodate deset dana pre samog događaja, što je jasan pokazatelj da je samostalan esport događaj sposoban da privuče publiku i da je ta publika spremna da plati takvo iskustvo. Džaril, između ostalog otkriva i sledeće:\nDo sada, veći esport događaji su uglavnom bili deo neke veće manifestacije i tako se kačili na njenu promociju i posetioce kako bi osigurali publiku. Da se izrazim u koncertnom žargonu, esport nije više predgrupa, već zvezda samostalnog nastupa i mislim da ćemo videti obrnut trend – da će sajamske izložbe postati deo esporta. Očekivanja su da se rast nastavi, i da u narednim sezonama imamo još veće kapacitete za publiku koji će isto tako biti popunjeni do zadnjeg mesta.\nTim koji stoji iza organizacije Fortuna esport na čelu sa Mihajlom Jovanovićem Džarilom koji je CEO.\nPomenuvši planove za naredni period, Mihajlo nam otkriva da se početkom maja može očekivati start prve CS:GO sezone u 2018, uz najnoviju odluku da se i turskim timovima obezbedi učešće u takmičenju koji sa kvalitetnim timovima mogu povećati kvalitet igre unutar same lige.\n“Detalje vezane za plejof još uvek nemamo, ali možemo da otkrijemo da planiramo da uradimo nešto malo drugačije od standardnog. Ljubitelji LoL-a će morati da sačekaju leto za novu sezonu, a mi ćemo se potruditi da bude uzbudljivija i kvalitetnija od ove”, zaključio je na kraju Jovanović.\nUkoliko niste u mogućnosti da prisustvujete završnici EBL lige, takmičenje možete pratiti uživo putem Fortuna Esports YouTube kanala. Iz organizacije napominju da su ulaznice već rasprodate i da nema slobodnih kontigenata.


Kanada je izuzetno velika dijalektološka regija | Novine Toronto\nKanada je izuzetno velika dijalektološka regija\nKanada je po mnogo čemu jedinstvena u svetu, a po saznanjima dr Dereka Denisa, lingvističara na Univerzitetu Viktorija, ono što je izdvaja je i uniformnost engleskog jezika.\nOvaj istraživač je, naime, proučavao akcente ljudi sa engleskog govornog područja, od ontarijsko-kvebečke granice do ostrva Vankuver, zabeležene pre pedeset godina i u skorijem periodu i ustanovio da se većinom koristi homogen akcent.\nOn čak kaže da gotovo da ne postoji nigde tako velika i homogena dijalektološka regija.\nDenis objašnjava da su u osnovi ovakvog fenomena modeli naseljavanja i migracija.\nSve počinje još od lojalista koji su se, bežeći pred Američkom revolucijom, naselili u južnom Ontariju krajem osamnaestog veka.\nOni su uspostavili svoj akcent i kako su se širili, tako su prenosili i način govora. Budući da prva uspešna ili stalna grupa određuje mnogo toga, pa i standarde za sve koji kasnije dolaze, imigranti i svi ostali koji su dolazili, kao i njihovi potomci, prihvatali su već ustanovljen način govora.\nTo im je bila jedna od ulaznica za društvo u kojem su pokušavali da pronađu svoje mesto.\nIako Kanađani mogu po govoru da razlikuju ko dolazi iz kog dela zemlje, sve prisutnije ekonomske migracije u poslednje vreme smanjuju specifičnosti. Ljudi žele da budu pokretni i da rade van svog regiona, pa je onda poželjno i govoriti što se govore u čitavoj zemlji.\nZanimljiva je i tvrdnja lingviste Mat Hant Gardnera, sa Univerziteta Toronto, koji primećuje da se ne smanjuju, već povećavaju razlike između kanadskog i američkog engleskog, i pored toga što su Kanađani već 70 godina izloženi američkom engleskom preko televizijskog programa.


Poslednji fudbalski vikend u martu mesecu donosi zanimljive duele za inđijske fudbalske klubove. Tako oni igraju po sledećem rasporedu: sutra od 14,30 časova: Inđija – BSK Borča. U nedelju od 15 časova: Ljukovo – Mladost Bački Jarak, Hajduk Beška – Kupinovo, od 15,30 časova: Železničar – Podrinje Mačvanska Mitrovica i ČSK 1939 Čortanovci – OFK Brestač.\n::Sportski vikend - "halski" sportovi\nInđijski klubovi iz takozvanih halskih sportova u ovom vikendu imaju sledeće takmičerske obaveze: rukomet žene: Radnički Svilajnac – Železničar, rukomet muškarci: Jedinstvo Novi Bečej – Inđija. Košarka: Futog – Železničar Inđija. Odbojka žene: Mladost – Omladinac Novi Banovci. Sve utakmice se sutra igraju.\n::Karatisti inđijskog „Železničara“ nastupili su za reprezentaciju Vojvodine\nKaratisti inđijskog „Železničara“ nastupili su za reprezentaciju Karate saveza Vojvodine na internacionalnom turniru „Pljevlja Open“ u Crnoj Gori, na kom je nastupilo preko 650 takmičara iz šest zemalja. Tri finalna meča pripala su Stefanu Lemajiću, Urošu Mihajloviću i Stevanu Nikoliću, koji su do njih došli odlično odrađenim mečevima. Tri druga mesta opravdala su poverenje i status predstavnika Vojvodine, koja su u ukupnom plasmanu osvojila drugo mesto iza podgoričkog Omladinca.\nZa sutra je zakazan redovan sastanak analize funkcionisnaja Sistema 48. Na dnevnom redu naći će se dvonedeljni izveštaji javnih preduzeća Vodovod i kanalizacija i Direkcija za izgradnju opštine Inđija zatim Doma zdravlja kao i predškolske ustanove „Boško Buha“.\n::Intezivirani radovi u polju\nDolaskom proleća radovi u fabrici pod vedrim nebom su se intezivirali. Ipak, najveća gužva je u voćnjacima i vinogradima gde se završava rezidba. U voćnjacima rezači završavaju posao, dok u vinogradima još ima posla. Nakon rezidbe stručnjaci preporučuju zaštitu nekim sredstvom na bazi bakra, a potom i prihranu azotom u meri koliko to pokažu analize zemljišta.


Lutraki letovanje - Aranžmani i last minute ponude - Putuj Sigurno\nPutujSigurno » Grčka » Loutraki\nLutraki Grčka letovanje – aranžman za odmor: Lutraki je grad smešten u Korintskom zalivu, u podnožju planine Gerania, a smatra se jednim od najlepših grčkih primorskih gradova. Lutraki ima idealnu poziciju za ljude koji vole aktivan odmor i žele da se bolje upoznaju sa antičkom istorijom. Lutraki nije tipično turističko mesto koje živi samo tokom letnjih meseci, već je ovo grad koji je “budan” 365 dana u godini. Lutraki Grčka ima dugu tradicuju turističkog mesta, a nakon zemljotresa koji je pogodio ovo područje početkom prošlog veka, ponovo je izgrađen kao letovalište za grčku aristokratiju koja je živela u Atini. Danas je ovaj grad meta brojnih turista iz celog sveta, a ukoliko i vi želite da Lutraki letovanje bude vaš izbor pogledajte brojne ponude turističkih agencija sa našeg sajta i rezervišite sebi putovanje.\nLutraki je malo, ali turistički izuzetno bogato mesto, sa velikim brojem hotela i drugih objekata namenjenih za smeštaj turista. Ukoliko se odlučite za Lutraki letovanje onda su pravo mesto za vaš smeštaj Lutraki hoteli, a u turističkoj ponudi ovog gradića nalaze se brojne smeštajne jedinice – od onih luksuznih i savremeno opremljenih, pa sve do onih skromnijih i pristupačnijih široj populaciji.\nKada su u pitanju Lutraki hoteli smeštajni kapaciteti su brojni, kako bi se zadovoljile potrebe svih onih turista koji rado posećuju ovaj grad. Pored toga, kada je u pitanju Lutraki možete pronaći i veliki broj apartmana za iznajmljivanje, pa nema sumnje da ćete pronaći adekvatan smeštaj za sebe ako odlučite da letujete baš u ovom mestu.\nKada su u pitanju plaže u Lutrakiju, ono što karakteriše veliku većinu njih jeste da nose Plavu zastavicu za kvalitet i čistoću mora, kao i za adekvatno uređene i opremljene plaže. Lutraki ima prelepo uređeno šetalište uz plažu, dužine od 3 do 4 kilometra koje se prostire kroz ceo zaliv uz plažu.\nMorska voda uz priobalje je toplija za nekoliko stepeni u proseku od sličnih destinacija u Grčkoj, a razlog tome jeste što se brojni izvori mineralne, tople vode ulivaju u more i samim tim mu daju i veći kvalitet vode.\nLast minute Lutraki\nLutraki last minute ponude veoma su popularne kod velikog broja turista koji žele da posete ovaj grad u Grčkoj, s obzirom na to da su cene tada mnogo povoljnije i pristupačnije većem broju turista. Pored toga, ono što takođe može olakšati budžet predviđen za letnje putovanje mnogim turistima jesu i Lutraki first minute ponude, koje vam mogu omogućiti nezaboravno letovanje i maksimalno uživanje u ovom grčkom gradu.


Predsednik opštine Radivoj Paroški objašnjava da je lokalna samouprava učestvovala na konkursu Pokrajinskog sekretarijata za poljoprivredu.\n- Opština je lane dobila određen izvor sredstava za ovu namenu, a ove godine smo dobili značajan iznos za rekonstrukciju vodovodne mreže, čija je vrednost oko 20 miliona dinara, gde smo mi izdvojili isto toliko sredstava koji će biti realizovani tokom godine. Takođe, pored ovih, izdvojili smo značajna sredstva za rekonkstrukciju vodovoda. Moći ćemo da kroz jedan vid efikasnog rada da omogućimo našim građanima da dođu do kvalitetne vode u svim naseljenim mestima opštine Srbobran – poručuje on.\nInače, pokrajinski sekretar Vuk Radojević je rekao da postoji ozbiljnost kod lokalnih samouprava koje su to pokazale time što su pripremile adekvatnu projektnu dokumentaciju i na takav način uspele da dobiju određena sredstva koja su izdvojena.\n- Mi smo ovde na neki način istaknuti i zato mogu da pohvalim rad Opštinske uprave, posebno Kancelariju za ekonomski razvoj koja prati sve konkurse, na vreme reaguje i to je rezultat ovog poverenja koje je sada poklonjeno našoj opštini – ocenjuje Paroški.\nPokrajinski sekretar za poljoprivredu Vuk Radojević istakao je da mu je zadovoljstvo što su u prilici da realizuju ovaj konkurs koji je u interesu poboljšanja kvaliteta životnih uslova na teritoriji Vojvodine.\n- Ukupna vrednost projekata koji će biti realizovani je oko 280 miliona dinara. Učešće Sekretarijata je oko 190 miliona dinara (68 posto), dok će lokalne samouprave za ove namene izdvojiti ukupno oko 90 miliona dinara (32 posto). Pokrajinska Vlada je prepoznala izuzetan značaj u izgradnju i rekonkstrukciju vodnih objekata time što je najpre u rebalansu budžeta za prošlu godinu izdvojila oko 300 miliona dinara. I u narednom periodu ćemo nastaviti da izdvajamo značajna sredstva kako bismo povećali nivo kvaliteta pijaće vode za koju znamo da je u prilično lošem stanju – ističe Radojević i dodaje da je za drugi konkurs koji je realizovan, a tiče se uređenja i čišćenja kanalske mreže, tokom ove godine izdvojeno oko 480 miliona dinara, a sa učešćem lokalnih samouprava ukupna investicija će iznositi oko 920 miliona dinara.


HAPŠENJE U "DURMITORU" Počelo suđenje dvojici "škaljaraca", Ilija Zec PRIZNAO SVE i skopio sporazum\nPred Višim sudom u Beogradu danas je počelo suđenje dvojici optuženih za nelegalno držanje i nošenje oružja, za koje se sumnja da su pripadnici ozloglašenog "škaljarskog klana" iz Crne Gore, dok je trećeoptuženi nedavno sa tužilaštvom zaključio sporazum o priznanju krivice.\nNa optuženičkoj klupi su Mitar Muratović i Miloš Nilović, a sporazum o priznaju krivičnog dela sa Višim javnim tužilaštvom zaključio je Ilija Zec.\nHapšenje u "Durmitoru"\nNjih trojica su u junu prošle godine bili uhapšeni u beogradskom restoranu "Durmitor" kada je bilo privedeno ukupno 10 osoba, ali su se nakon istrage na optunici nala samo pomenuta trojica.\nZec je prema sporazumu, koji tek treba da potvrdi Viši sud, priznao krivično delo nedozvoljeno držanje oružja, rekla je za Tanjug portparol tužzilaštva Tatjana Sekulić, bez navođenja na koju kaznu je sklopljena nagodba.\nMitar Muratović je u pritvoru od hapšenja 1. juna 2017, a krajem marta pritvor mu je produžen za još 60 dana zbog opasnosti da će ponoviti krivično delo u kratkom vremenskom periodu.\nOn je i ranije osuđivan zbog nošenja oružja.\nPosle hapšenja u "Durmitoru": Trojici "škaljaraca" palih u Beogradu preti 12 GODINA ROBIJE\nViši sud je 20. decembra 2017. godine doneo rešenje kojim je potvrdilo optužnicu Višeg javnog tužilaštva, a pošto se niko na nju nije žalio Apelacionom sudu u zakonskom roku, rešenje o potvrđivanju je postalo pravosnažno 19. januara.\nVOĐA "ŠKALJARACA" DANAS U SUDU Počinje suđenje Jovici Vukotiću zbog falsifikovanja pasoša\nOdloženo suđenje uhapšenima u "Durmitoru", Nilović i Muratović pred sudom u januaru\nJoš jedan snimak teške saobraćajne nesreće koja se juče dogodila na deonici puta Kraljevo-Preljina prilikom čega je poginuo Kraljevčanin Ilija M. (53) dok su teško povređene njegova supruga Gordana (49), ćerka Ivana (21) i još jedan bračni par koji je bio sa njima u kolima, isplivao je u javnost.


Ubedljiva pobeda Pokreta za Smederevo – Semendria\nUbedljiva pobeda Pokreta za Smederevo\n7. maj 2012. DRUŠTVO – Na današnjoj konferenciji za štampu Pokreta za Smederevo, novinarima se obratila dr Jasna Avramović koja je prokomentarisala izborne rezultate. Ona se zahvalila medijima na korektnom praćenju predizbornih aktivnosti, građanima koji izašli na glasanje, kao i svojim biračima. Ona je istakla da je kampanja bila izuzetno prljava, ali uprkos tome Pokret za Smederevo je osvojio najveći broj glasova.\nNa birališta je izašlo oko 60% upisanih birača od toga 11.798 glasova dobio je Pokret za Smederevo dr Jasna Avramović, 7.990 Demokratska stranka, 6.341 glas Socijalistička partija Srbije, 6.204 Srpska napredna stranka…\nU Pokretu za Smederevu je izraženo zadovoljstvo zbog ovako dobrog rezultata, naročito zbog razlike oko skoro četiri hiljade glasova između prvoplasiranog Pokreta i drugoplasirane Demokratske stranke.\nDr Jasna Avramović je naglasila da će u budućem periodu još bolje da radi i svoj fokus staviti na decu, mlade, investicije i zapošljavanje. Takođe, Pokret za Smederevo neće odustati od mesta gradonačelnika, jer su građani to tražili razlikom od četiri hiljade, istakla je dr Jasna Avramović i da je Pokret spreman da sa svima sarađuje kad su u pitanju postizborne koalicije.\n« Nema ozbiljnog kupca za železaru?\nPoništeni rezultati glasanja na 11 izbornih mesta »


Dug istoričara Terzića prema precima Stevana Sremca (AUDIO)\nStevana Sremca, našeg poznatog pisca, ljudi uglavnom vezuju za Beograd gde se preselio iz Sente, nakon majčine smrti, sa dvojicom braće i ujakom Jovanom Đorđevićem, takođe poznatim književnikom. Nakon Beograda, živeo je i u Nišu.\nOno što je spomenički istorijski dokaz da je Sremac poreklom iz Sente, jeste porodična grobnica njegove majke i rođaka po majčinoj liniji, koja se nalazi na pravoslavnom groblju u tom gradiću na Tisi.\nNju je otkrio Petar Terzić, >> Pročitaj celu vest na sajtu Radio Televizija Vojvodine << autor brojnih knjiga o istoriji grada. On je 2011. godine izdao knjigu “Stevan Sremac, Senćani". Zavičajni istoričar gleda na groblje drugačije od drugi ljudi.\n"Ono je izvor značajnih informacija, kaže Terzić.\n“Najmlađi brat Stevana Sremca Andrej, koji je bio krojač u Americi, u Njujorku, 1894. godine dolazi u Sentu i piše pismo Jovanu Đorđevići gde kaže da namerava da na porodičnoj kosturnici podigne spomenik svojim najbližima.\nOn je to i uradio godinu dana kasnije, 1885., podigao je spomenik i oko tog grobnog mesta kosturnice, gvozdenu ogradu.\n“Dao sam sebi zadatak da taj grob upriličim onakvim kakav je bio kada je to brat Stevana Sremca, Andrej, uradio, svojevremeno" kaže Terzić.\nOn je za trideset godina rada na očuvanju kulturne i istorijske baštine svog kraja, dobio nagradu grada Sente “Pro urbe” sa novčanim delom u iznosu od 58 hiljada dinara.\nTaj novac Petar Terzić je uložio u izradu gvozdene ograde koja će biti postavljena oko grobnog mesta majke Stevana Sremca.


Predsednik i dva mandatara - Izbori 2007 - Nedeljnik Vreme\n24. 1. 2007. / 15.53\nMandate su bez prelaska cenzusa od pet odsto još dobili: (7) Savez vojvođanskih Mađara sa 1,31 odsto glasova, tri mandata; (8) Koalicija Lista za Sandžak sa 0,84 odsto, dva mandata; (9) Unija Roma Srbije sa 0,42 odsto, jedan mandat; (10) Koalicija Albanaca preševske doline takođe jedan mandat sa istim procentom – 0,42 odsto i (11) Romska partija sa 0,36 odsto glasova, jedan mandat. Onda u utorak stižu vesti da će u parlament ući ipak deset lista… A onda i nju sustiže nova vest, biće ih jedanaest…\nPersonalno gledano, to bi mogla biti takođe solidna vlada sudeći po tome da su u kampanji bili u prvom planu predstavljeni ljudi s ministarskim iskustvom i manjim ili većim tragom – navedeno po adecedi to su Bubalo, Dinkić, Dulić-Marković, Đelić, Ilić, Knežević, Matković, Parivodić, Popović, Vlahović…\nDSS preko Koštuničine izjave u izbornoj noći poručuje da je sada na potezu šef države koji treba da dâ mandat onome ko može da obezbedi većinu. Tadić iste večeri izjavljuje da će mandat dati Đeliću. DSS najavljuje da će za desetak dana usvojiti svoju platformu na svom Glavnom odboru. Oni su odbijali da se u toku kampanje izjasne o pravljenju koalicije i nije nezamisliva ni mogućnost da ostanu pored linije. Koštunica je 2002. sišao s funkcije predsednika SRJ, pošto se usvajanjem Ustavne povelje promenilo njeno ustrojstvo, ali i pošto je tadašnji ostatak DOS-a radio na njegovoj izolaciji. Poručivao je kako se u demokratijama s vlasti silazi i na vlast dolazi, na šta je u nekoliko navrata podsećao i prethodnih nedelja. On se 2004. vraćao na vlast i posle dva nedostignuta rezultata na neuspelim predsedničkim izborima (protiv Šešelja i Labusa) i u redovima DSS-a tada je bio jak osećaj da su im ukradene dve pobede. Ne treba na osnovu toga prebrzo zaključiti da će se vođstvo DSS-a lako odlučiti za demisiju, tek da bi među sobom širilo osećaj da drugi, eto, sprovode Koštuničin ustav – i Nacionalni investicioni plan. Oni mogu uvideti da godine prolaze, da njihov lider nije baš sasvim mlad da može mirno čekati, a i da njihov uticaj slabi…\nU prethodnom sazivu (2003–2006) raspored je bio sledeći: SRS – 1.056.256 (27,61 odsto) glasova – 82 poslanika, DSS – 678.031 (17,72) – 53 poslanika, DS – 481.294 (12,58) – 37 poslanika, G17 plus 438.422 (11,46) – 34 poslanika, SPO–NS – 293.082 (7,66) – 22 poslanika, SPS – 291.341 (7,61) – 22 poslanika.\nRadikali su sada osvojili oko 100.000 više nego 2003, ali su sada zbog veće izlaznosti birača i drugačijeg rasporeda snaga dobili manje poslanika.\nSPS je za oko 60.000 glasova slabiji nego 2003. Kako se to obično kaže, stranke starog režima osvojile su manje glasova nego ranije.\nNajveći uspon zabeležila je Demokratska stranka, koja je praktično udvostručila broj glasova u odnosu na 2003. DS je sve u svemu podneo silazak s vlasti 2003. s više stoicizma, s bolje prikrivenom ozlojeđenošću i sa manje najavljivanja revanša nego njegova bivša frakcija koja je otišla u LDP, a i manje nego DSS između 2002. i 2004. Na predsedničkim izborima 2004. uspostavila je odnos kohabitacije predsednika Tadića s premijerom Koštunicom, zbog čega je izgubila nešto glasova u korist LDP-a, ali je dobila višestruko na državotvornom imidžu. Pomeranje DS-a ulevo bilo je na ovim izborima produktivnije od pomeranja DSS-a udesno.\nPartije koje su činile vladajuću koaliciju od 2004. do 2007. ostvarile su slabiji učinak nego na prethodnim izborima: u zbiru, DSS, G17 plus, NS i SPO su 2003. imale 1.368.000, što je za oko 400.000 glasova bolji rezultat od sadašnjeg zbirnog rezultata DSS, NS, G17 plus i SPO. Koalicija DSS–NS (plus SDPO i JS) osvojila je 672.057 (16,7 odsto), što je sličan rezultat kao onaj koji je DSS postigao sam 2003. godine, 656,788 glasova ili 17,8 odsto.\nNarodnjačka koalicija očito nije sinergijski funkcionisala: prethodni rezultat njenih članica (DSS plus "NS–SPO" minus okrnjeni SPO, plus Jedinstvena Srbija sa nekadašnjih 68.537) bio je bolji za oko 200.000 glasova. Po gradovima gledano, Velimir Ilić je u Čačku ostvario dobar rezultat za tu koaliciju, kao i Palma u Jagodini, a slabiji rezultat je imao SDPO u Kragujevcu, gde su sada najjači radikali, što nije karakteristično za taj grad.\nKoštunica treba da izračuna kolika je bila cena vladanja, kolika je cena pokušaja okupljanja narodnjačkih grupa, a kolika je kriza njegove partije. Demokratska zajednica Srbije – dr Obren Joksimović, koja se otcepila od DSS-a, odnela je samo 0,1 odsto glasova, a kriza DSS-a je sada manja nego 2004, na početku mandata Koštuničine vlade, kada je predsednički kandidat vladajuće koalicije Dragan Maršićanin dobio samo 414.971 glas…\nG17 plus je za oko 160.000 glasova slabiji nego na prethodnim izborima. Ta razlika je zapravo nešto manja, s obzirom na to da je na listi G17 plus godine 2003. bio i SDP. SDP se u međuvremenu fuzionisao sa Čovićevom DA (84.463 glasova ili 2,2 odsto na izborima 2003), jedno vreme učestvovao u vladi, onda je uz rascep izašao (Lalović ostao) i bio u žestokoj opoziciji, a sada je nastupio u koaliciji PUPS–SDP Čović-Krkobabić koja je dobila 3,2 odsto (128.000, po CeSID-u). Ovo je drugi neuspeli pokušaj povratka na scenu Nebojše Čovića, potpredsednika u DOS-ovoj vladi iz 2000. koji je obavljao teške zadatke važnog čoveka 5. oktobra, nekadašnjeg gradonačelnika Beograda koji je 1997. najuren iz SPS-a i otišao u opoziciju. U prethodnom mandatu on se bio vratio na mala vrata, preko Koordinacionog tela za Kosovo.\nGlavni tragičar izbora 2007. je Srpski pokret obnove, partija koja je bila u centru političkih borbi od 1990. do 1999. Ovo je drugi "silazak sa scene" SPO-a, prvi put se to desilo na decembarskim izborima u Srbiji 2000. SPO je u međuizbornom periodu doživeo rascep. Pitanje je koliko je SPO faktički glasača izgubio, jer je i u kaliciji SPO–NS (293.082) učestvovao sa pola vučenja, a sada je imao koalicione partnere. U okviru toga drugi nezapaženi tragičar su Liberali Srbije koji su nastupali bez Duška Mihajlovića, ministra policije u Đinđićevoj vladi, člana koalicije "Zajedno", pa člana vlade Mirka Marjanovića iz 1994, inače člana poslednje samoupravno-socijalističke vlade koja je 1990. vodila pregovore o uslovima za prve višestranačke parlamentarne izbore.\nLista koja se najviše radovala izbornom rezultatu je Liberalno demokratska partija – GSS – SDU – LSV – Čedomir Jovanović, koja sa preko 210.000 glasova prelazi cenzus i prevazilazi zbir pojedinačnih rezultata njenih članica koje je, doduše, teško utvrditi jer su uglavnom na dosadašnjim izborima nastupale u različitim koalicijama.\nLDP–GSS–SDU–LSV: Ljubav je u zraku\nU izbornoj noći, štab Liberalno-demokratske partije preseljen je iz Simine ulice u Pogon salu beogradskog Doma omladine. I pre nego što su objavljeni prvi nezvanični rezultati izbora, preovalđujuća atmosfera bila je kao na žurci. Oko 21 sat stotinak mladih zabavljalo se uz disko hitove osamdesetih godina i pulsirajuće svetlo crvenih reflektora, jednim okom prateći izborna dešavanja, preko dva TV ekrana i velikog video-bima. Kako je vreme odmicalo, broj prisutnih se povećavao. Dvadesetak minuta pre ponoći na lice mesta došli su svi značajniji funkcioneri koalicije LDP–GSS–SDU–LSV, predvođeni Čedomirom Jovanovićem. Izostao je samo lider Socijaldemokratske unije Žarko Korać, koji, prema nekim informacijama, u nedelju nije bio u mogućnosti da dođe do svog biračkog mesta i glasa, jer se tog jutra – ukočio.\nSlavljenička atmosfera, izazvana prelaskom cenzusa, dostigla je kulminaciju kada su okupljene pristalice koalicije, između ostalog, zapevale "Spasi Srbiju i ubij se, Koštunice". Funkcioneri, koji su dotle na bini pevali u glas sa njima, zaćutali su sa zaleđenim osmesima na licima. Zbog ovih, u najmanju ruku, neumesnih stihova, funkcioner LDP-a Nenad Prokić već sutradan se izvinio dok je gostovao u emisiji "Ključ" Javnog servisa Srbije. U kratkom govoru Čeda Jovanović je istakao da u budućoj politici koju ova koalicija bude sprovodila u parlamentu, neće biti kompromisa sa politikom koju simbolizuje Vojislav Koštunica i neće biti kohabitacije. Ulazak koalicije LDP–GSS–SDU–LSV u parlament, Jovanović je opisao kao pobedu za svakog čoveka u Srbiji i "za onog ko više nije sa nama". Aluzija na pokojnog premijera Zorana Đinđića izazvala je oduševljenje mase i poduže ovacije. Slavlje je nastavljeno uz prskanje šampanjcem i pesmu Love is in the air (Ljubav je u zraku) Džona Pola Janga, koja je obeležila kampanju ove koalicije. Pored mnogih poznatih ličnosti iz sveta politike i nevladinog sektora, u izbornom štabu LDP-a našla se i folk diva Snežana Babić Sneki, koja je u istoriju turbo-folka ušla početkom devedesetih zahvaljujući pesmi čiji refren glasi: "Takni me, takni, polako se primakni, nežno dodirni, đavole nemirni."\nSPS: Za sve je kriv PUPS\nKao i prethodnih godina, izborni štab SPS-a na Studentskom trgu bio je prilično pust. Jedina razlika u odnosu na ranije izbore bila je ta što novinari ovoga puta nisu posluženi pečenjem, već su im na raspolaganju bili samo sendviči sa margarinom i kiselim krastavcima, po kojima je štab ove partije već dobro poznat u novinarskom svetu. Već iz toga se moglo zaključiti ono što će predsednik SPS-a Ivica Dačić kasnije istaći na konferenciji za novinare: da je SPS u ovoj kampanji bio finansijski inferioran u odnosu na druge stranke. Pored toga, Dačić je značajan deo svog obraćanja medijima posvetio optužbama na račun Partije udruženih penzionera Srbije (PUPS), koja je, po njegovom mišljenju, najveći krivac za slab izborni rezultat SPS-a. Kako je objasnio, jedini razlog postojanja ove partije jeste da socijalistima preotme deo biračkog tela: "PUPS nije ušao u parlament, a mogli su da naprave da ne uđe ni SPS. Ko bi onda štitio interese penzionera? Da neće možda G17 plus?", zapitao se Dačić. Ova konferencija za novinare bila je jedini događaj u izbornom štabu socijalista. S obzirom na to da je počela tek oko 23 časa, atmosfera je bila prilično monotona. Jedina informacija do koje su pre toga novinari mogli da dođu jeste da je šefu bifea ispala plomba, ali da nema razloga za paniku, jer je u pitanju samo lek, a "sutra u 10.30 imam zakazano kod zubara". Monotoniju je na trenutak prekinuo i potpredsednik SPS-a i njihov kandidat za premijera Milutin Mrkonjić, koji je u jednom trenutku, vidno razočaran izbornim rezultatima, izleteo iz jedne od kancelarija uz povik "Narod je lud", dodavši i jednu nepristojnu opasku o tome šta narodu zbog toga treba raditi. Opsetivši se da su ga čuli i novinari, Mrkonjić se kasnije izvinio, optuživši, pre svega, elektronske medije za neefikasnost kampanje svoje partije.\nMarija Vidić, Jovana Gligorijević\nPSS: Muž na službenom putu\nU noći 21. januara dok su se prebrojavali glasovi izborni štab Pokreta snaga Srbije najviše je obeležila tišina, uprkos tome što je jedan od slogana ove, jedne od najmlađih srpskih partija, bio "Nema više tišine". Već po saopštavanju prvih rezultata, oko dvadeset dva sata, u prostorijama raskošne vile u Bulevaru mira 49, zavladala je potmula atmosfera. Ni nalik na bučne, po entuzijazmu karakteristične nastupe koji su obeležili predizbornu kampanju ove stranke "porodičnih, poslovnih ljudi". Činilo se kao da je Pokret snaga Srbije napustila upravo snaga, baš kao i čovek koji se u njeno ime, raširenih ruku smešio sa bilborda tokom svog prvog izlaska na parlamentarne izbore.\nU holu izbornog štaba, predekorisanog u konferencijsku salu, sedelo je desetak novinara. Izuzev nekih od lica koja pamtimo sa Televizije BK, među njima se nalazilo i par medijskih ličnosti koji su odranije bliske porodici Karić, što kroz porodične, što kroz ideološke veze, a među njima pevačica Madam Piano, kao i pevač Danijel, momak Bogoljubove ćerke Danice – smeđe članice dueta D&D. U jednoj od soba vile Karićevih, nazvane u toj noći Pres klub, ćutke su sedele uglavnom devojke iz pres službe stranke, raspoznatljive po indentičnom modelu mobilnog telefona. Kako je veče odmicalo, broj novinara se dramatično smanjivao.\nJedino nasmejano lice te večeri u štabu Pokreta bio je (ne)opravdano odsutni otac, glava porodice i stranke, Bogoljub Karić. U svim prostorijama kuće na Dedinju on se pobednički smešio sa fotografija raznoraznih trenutaka svoje nekadašnje odiseje po Srbiji. Nasmešila se, doduše, i Bogoljubova supruga Milanka Karić, koja je obučena u belo izašla iz jedne od soba u pozadini i oko 23 časa prisutnima pročitala rezultate u konferencijskoj sali. No, toj kasnoj konferenciji je prisustvovalo vrlo malo preostalih novinara. Problemom nedostatka ljudi posebno se pozabavila Jasmina Mitrović Marić, svojevremeno kandidatkinja Pokreta snaga Srbije za gradonačelnicu Beograda 2004. godine. Ona je pokušala da prazan prostor popuni ljudima iz stranačkog pres centra, ali kako su svi i dalje ukočeno stajali, sama je sela na jedno od dva žuta kanabeta koje je ulazilo u objektiv jedine preostale kamere u sali.\nPokretu su u izbornoj noći na svaki način nedostajali ljudi. Milanka Karić je procenila da je PSS dobio oko 120.000 glasova uz primedbu da ih je moralo biti bar 200.000, jer je, po računici stranke, toliko ljudi prisustvovalo predizbornim mitinzima u 187 opština širom Srbije. Ona je čestitala pobednicima i više puta se zahvalila svim glasačima Pokreta. No, potom je upozorila na dojavu iz izbornih štabova "nekih demokratskih stranaka" da će PSS-u biti dozvoljeno da osvaja procente sve do broja 4,99 ali ni promila više. Svoju pretnju, objasnila je gospođa Karić, dotične stranke su planirale da realizuju samo njima znanim mehanizmima. Međutim, PSS nije dostigao ni tu takozvanu granicu – prema rezultatima RIK-a osvojio je manje od tri odsto glasova.\n"Bogoljub je nezadovoljan", rekla je ekskluzivno za "Vreme" Milanka Karić, objašnjavajući da on iz inostranstva prati izborni proces i da nije toliko nezadovoljan rezultatom koliko pritiscima na stranku. "Danas su čak i Bogoljubovi roditelji vraćeni sa biračkog mesta", rekla je gospođa Karić, dodajući da su oni ipak glasali posle intervencije izbornog štaba u RIK-u. Prema njenim rečima Pokret će se žaliti na mnoge izborne nepravilnosti. Na pitanje da prokomentariše izborni uspeh partije G17 plus, koja je poznata kao jedan od najvećih protivnika dinastije, Milanka Karić je ponovila da neprijatelji Pokreta imaju "mehanizam" kojim postižu te rezulate.\nNa kraju, Milanka Karić je istakla da će Pokret nastaviti sa radom, da će i dalje obilaziti Srbiju i delovati kao vanparlamentarna stranka. No, nekada najmoćnja porodica na Balkanu, dinastija Karić je na izborima 2007. godine doživela još jedan u nizu poraza kroz koje je prošla poslednjih godina. Tokom teške izborne noći, Karići su se sveli samo na "prvu snajku". Mada su članovi porodice proslavnjeni zbog rodbinske sloge i zajedništva, među novinarima nije viđen niko od Karića osim Milanke. Novinari su se sasvim razišli pre ponoći, neki članovi štaba otišli su na interno veselje, a drugi su "nastavili da analiziraju nepravilnosti". U praznom holu vile, od svega je ostao samo uramljen plavi dres oca na službenom putu, na kome piše "Bogoljub" i "Srbija ima snage" sa brojem devet na leđima.\nJasmina Lazić, Slobodan Bubnjević\nNASLOVI IZ DNEVNIH NOVINA\nPATA KARTE Lideri tri vodeće stranke u novom srpskom parlamentu nagovestili da je moguća kriza formiranja nove vlade\nENIGMA ZVANA VLADA Najveća misterija koje će stranke formirati Vladu i koja će dati premijera\nRADIKALIMA POBEDA, "DEMOKRATAMA" VLAST\nNOVU VLADU MOGU DA NAPRAVE ILI SRS–DSS ILI DS–DSS–G17?!\nSRBIJA TEK SAD PRED IZBOROM!\nSVI POBEDILI, KO ĆE U VLADU?\nPOBEDA PROEVROPSKE SRBIJE\nTRIJUMF DEMOKRATSKE SRBIJE Srbija će imati vladu sastavljenu od stranaka demokratskog bloka\nRADIKALIMA POBEDA, VLAST ZA DS, DSS I G17\nNEMA VLADE BEZ DOGOVORA DS I DSS\nU vrhu DS i DSS počele da se razrađuju opcije za sastav buduće vlade.\nVLADU PRAVI DOBRA VOLJA\nVlada u kojoj bi bili DS, koalicija DSS-NS i G 17 plus i dalje je najrealnija opcija.\n"Danas" 23. januar 2007.\nAnalitičari saglasni da bi koalicija DS, DSS–NS, G17 plus i manjine obezbedila stabilnu vladu\nKoštunica hoće na čelo vlade\nĐelić: Biću na čelu vlade.\nKOŠTUNICA I DINKIĆ U TANDEMU PROTIV TADIĆA\nFotelje važnije od programa\nNajizglednija vlada DS, DSS, G17 plus, ali loše rešenje za Kosovo može da gurne Srbiju u vladu SRS i DSS\nHavijer Solana, visoki izaslanik EU-a za spoljnu politiku i bezbednost: "Duboko se nadam da je moguće formirati proevropsku i demokratsku vladu."\nŽoze Manuel Barozo, predsednik Evropske komisije, izjavio je da su demokratske snage zajedno dobile većinu na izborima u Srbiji i da je EU time zadovoljna.\nMajkl Polt, američki ambasador u Srbiji: "Sada je na izabranim liderima da formiraju vladu koja će ostvariti ciljeve Srbije okrenute ka daljem napretku."\nĐorđe Vukadinović, glavni urednik časopisa "Nova srpska politička misao": "Najveće šanse, recimo 40 odsto, da sastave vladu imaju DS, DSS, G17 plus i manjine. Bolje reći, to je najmanje neverovatna kombinacija. Ako tako bude, izvesno je, uz ovakav odnos glasova, da Koštunica zadrži mesto predsednika vlade. Jer, DSS i G17 plus imale bi zajedno mesto više u parlamentu od DS-a. Nije bilo lako ni ovu vladu sastaviti, a sada je tu još i DS-a i pitanje je kako će se zadovoljiti njihovi apetiti."\nSlobodan Antonić, politički analitičar: "To što dve najjače stranke takozvanog demokratskog bloka ne mogu same da formiraju vladu znači da to neće biti nimalo jednostavno. Mislim da je najrealnije da se njima priključi G17 plus, ali u svakom slučaju, očekuju nas teški pregovori."\nAntonić smatra da je varijanta vlada "demokratskog bloka" DS, DSS i G17 plus, u kojoj će premijer ostati Koštunica, najrealnija. "To što bi Tadić prihvatio da Koštunica ostane premijer, namirio bi na drugim mestima, odnosno u ministarstvima. Ja se ne slažem s ocenom da bi to bio veliki ustupak DS-a, jer gube na jednom, a dobijaju na drugom mestu, što je prirodno u političkom dogovaranju."\nVladimir Goati, politički analitičar, nije isključio mogućnost da vlada ne bude formirana zbog loših odnosa u demokratskom bloku. Goati misli da će pregovori o formiranju vladajuće koalicije "biti teški".\nMilan Nikolić, direktor Centra za proučavanje alternativa: "Nikome iz demokratskog bloka ne isplati se da čeka nove izbore, nadam se da su toga svesni. DS će biti stožer u novoj vladi, dok će LDP biti neprihvatljiv, pre svega DSS-u. Najverovatnije je da će novu vladu činiti DS, DSS i G17 plus, ali ne bih rekao da je i nemoguća koalicija SRS-a i DSS-a, iako je malo verovatna. Sve u svemu, nužna je preraspodela vlasti."\nSlaviša Orlović, docent na Fakultetu političkih nauka, kaže da bi najoptimalnije rešenje bila vlada koju bi formirali DS, koalicija DSS i NS, i G17 plus. On očekuje teške razgovore, "ali kojima će se, pod imperativima iznutra i spolja (čitaj: pritiscima) ipak naći racionalno rešenje kako oko mesta mandatara i podele resora tako i oko podele odgovornosti oko teških pitanja pred kojima se Srbija nalazi."\n"Mislim da je džentlmenska ponuda da DS-u pripadne mandatar nove vlade u zamenu za podršku kandidatu DSS-a na izborima za predsednika Srbije. U tom slučaju, nije isključeno da Boris Tadić postane kandidat za premijera, dok bi Vojislav Koštunica mogao da se vrati u fotelju predsednika Srbije."\nDušan Pavlović, docent na Fakultetu političkih nauka: "Nijednu opciju ne treba isključiti. Koštunica je pokazao da može i sa jednima i sa drugima. Veliko je pitanje da li će G17 plus podržati Božidara Đelića, pa je na DS-u možda da predloži novog kandidata za premijera ukoliko želi dogovor."\nZoran Stojiljković, profesor na FPN-u: "Sumnjam da ćemo dočekati april bez nove vlade, jer će pritisak spolja biti jak da se to što pre završi, pre svega zbog odluke o Kosovu. Najverovatnije je da će vladu praviti DS, DSS i G17 plus, i da će, iako im nisu neophodne za većinu u Skupštini, i strankama manjina ponuditi mesta u toj vladi."\nTomislav Nikolić, zamenik predsednika Srpske radikalne stranke: "Samo malo je još potrebno da SRS sama formira vladu, i to ćemo učiniti na sledećim izborima".\n"DOS je u panici i sada pokušava ponovo da prevari narod i formira vladu. Oni što neće sa nama sada imaju problem s kim će da naprave novu vladu. Da sam predsednik Srbije i da mi stranka bude poražena na izborima, ja bih podneo ostavku, da sam premijer i da mi stranka izgubi, i tada bih se povukao. Obećao sam da ću se skloniti iz politike ako izgubim na izborima, i to bih i uradio… Sada je red na Tadiću i Koštunici da kažu kada će se skloniti iz politike."\nBoris Tadić, predsednik Demokratske stranke: "Nikada nijedna pojedinačna stranka demokratskog bloka nije osvojila više glasova na izborima. Najznačajnija vest sa ovih izbora jeste da u Srbiji proevropske stranke imaju dve trećine u Skupštini. Kao predsednik Srbije poveriću mandat političaru koji će biti u stanju da formira Vladu, a najvažnije je da ona bude formirana u što kraćem roku. Ovi izbori su pokazali da DS sada ima lidersku poziciju u tom bloku i zahtev Demokratske stranke biće da ima premijera. Ti pregovori neće biti laki, ali sad smo tri godine stariji i mislim da tu neće biti problema."\nVojislav Koštunica, predsednik Demokratske stranke Srbije: "Da bi se formirala vlada, potrebno je uskladiti programe. DSS će na stranačkim organima pripremiti platformu za razgovore sa potencijalnim partnerima za formiranje nove vlade. Očekujemo i od drugih stranaka da daju svoje platforme kako bi mogli da otpočnu pregovori o novoj vladi. Tek tada ćemo dobiti konačan odgovor koje stranke mogu da naprave novu vladu.\nNeodgovorno bi bilo da sada saopštavam na konferenciji za novinare, nekoliko sati posle izbora, o tome sa kim se želi u Vladu, već pošto stranke istupe sa platformama", najavljujući da će pregovori o novoj vladi biti uzbudljivi i iscrpljujući.\nMlađan Dinkić, predsednik G17 plus: "Mislim da će nova vlada biti vlada demokratskog jedinstva. Jasno je da bi najbolje bilo da vladu formiraju Demokratska stranka, Demokratska stranka Srbije i G17 plus, što je daleko stabilnija većina nego što je bila u prethodnom periodu."\nIvica Dačić, predsednik Socijalističke partije Srbije: "SPS se nikom ne nudi, niti bilo kome šta duguje osim narodu, a o koalicijama u ovom trenutku ne razmišljamo".\nČedomir Jovanović, predsednik Liberalno demokratske partije: "Mi im pružamo ruku."


Višegrad - 1\nMeđunarodni dječiji festival folklora "Licidersko srce" u Višegradu\n10. 08. 2021 13:30\nMeđunarodni dječiji festival folklora "Licidersko srce", na kojem će učestvovati više od 700 djece iz devet zemalja, biće održan 17. avgusta u Višegradu.\n31. 07. 2021 10:00\nMi se više ne zadovoljavamo onim što su drugi saznali ili što smo gotovo od predaka nasledili; mi podvrgavamo novoj analizi hipoteze, kojima se svet od vekova klanjao, mi napuštamo istine, koje su nam se doskora neoborive činile, mi se mašamo za tajne, za koje smo dugo držali, da su čovečijem umu nedostižne... Mi zaziremo od najsjajnijih teorija, ma kad ili ma kime one izrečene bile, i ne primamo ih, dok se kritički ne uverimo, da se slažu sa jasnim i utvrđenim zakonima prirodnim, govorio je svojevremeno prirodnjak i naučnik Josif Pančić.\n30. 07. 2021 21:11\nBANJALUKA - Ekstremno visoka temperatura očekuje sutra područje Višegrada i Foče zbog čega će na snazi biti crveni meteoalarm, dok za ostale krajeve Republike Srpske i Federacije BiH (FBiH) nema upozorenja na ekstremno vrijeme, objavljeno je na sajtu Meteoalarma.\n09. 04. 2021 20:23\nBANJALUKA - Predsjednik Boračke organizacije (BORS) Republike Srpske Milomir Savčić smatra potpuno neprihvatljivom, pravno neosnovanom, nelogičnom, te čisto politikantskom odluku Tužilaštva BiH da formira predmet povodom obilježavanja Dana ruskih dobrovoljaca u Višegradu.\n16. 02. 2021 07:39\nPucao u svadbenoj koloni iz automatske puške\nVIŠEGRAD - S.S. iz Višegrada uhapšen je juče nakon što je na svadbenom veselju krećići se u koloni iz vozila pucao iz automatske puške, saopšteno je iz Policijske uprave Foča.\n21. 10. 2020 14:09\nVIŠEGRAD - Predsjednik Socijalističke partije (SP) Petar Đokić izjavio je danas u Višegradu da razvoj ove opštine nije moguć ukoliko se ne liberalizuje granica između BiH i Srbije na ovom području.\n25. 09. 2020 12:46\nKandidaturu Đurevića u Višegradu podržali SNSD, DNS, SP i US\n28. 08. 2020 17:57\nVIŠEGRAD - Predsjednik Opštinskog odbora SNSD-a Višegrad Pero Petrović rekao je da koalicija SNSD-DNS-SP-Ujedinjena Srpska nastavlja saradnju kako bi pružili podršku kandidaturi Mladena Đurevića za načelnika ove opštine na predstojećim lokalnim izborima.


Američki kongres optužio Vučića za korupciju, Mitrovićevo bogaćenje i Telekomove tajne dilove | Luftika\nGrupa američkih kongresmena zatražila je od predsednika SAD da razmotri uvođenje sankcija onima koji destabilizuju Zapadni Balkan i optužili predsednika Srbije Aleksandra Vučića da je produbio korupciju i da vrši pritisak na medije.\nSedmorica kongresmena SAD uputili su pismo predsedniku države Džozefu Bajdenu sa zahtevom da se ta država aktivnije angažuje u suzbijanju korupcije u Srbiji, sprečavanju gušenja slobode medija i organizovanju slobodnih i fer izbora.\nSlika pokunjenog Vučića sa američkim kongresmenima, kao da su mu upravo…\nU pismu se, između ostalog, navodi da je predsednik Srbije Aleksandar Vučić produbio korupciju, da je vlast omogućila ogroman profit televiziji Pink i da su poslovi državnog Telekoma obavijeni velom tajni.\nIzvor: Nova, Vijesti\noznakealeksandar vučić američki kongres Džo Bajden džozef bajden korupcija\n08/11/2021 у 22:01\nJedino ovde moze u nastqvnik,lekar,politicar da udje u skole,bolnice,skupstinu bez kobid pasosa..ali za kafanu treba..ma jezivo.\nAko i pozelis da napises nesto na objavu vucica ne mozes,moze samo njegovi da hvale i u krug..zato je sve lepo u zemlji dembeliji,ne moze niko da kritikuje samo sme da se hvali..idemo ma bravo care trojane


KREMLJ: Putin na vlasti do 2036? - Naša Borba\nKREMLJ: Putin na vlasti do 2036?\nDuma usvojila ustavne izmene, a među njima i to da sa novim ustavom odbrojavanje predsedničkih mandata krene od nule. Na taj način Putin će moći da se po isteku ovog mandata 2024. kandiduje za nova dva šestogodišnja.\n– Iako se novim ustavnim amandmanima predviđa veća moć parlamenta, predsednička funkcija ipak ostaje najjača u zemlji. Velika predsednička ovlašćenja su apsolutno neophodna za Rusiju. Ipak, narod mora da ima garancije da će izbori biti održani pošteno i tome nema alternative – rekao je Putin.\n– To može da bude opcija, ali pod određenim uslovima. O legalnosti toga morao bi da odluči ustavni sud Rusije. Istovremeno, tako nešto bi morao da podrži narod na referendumu o ustavnim promenama, koji je zakazan za 22. april – naglasio je Putin.\nSvi glasali „za“\nDa li će „resetovanje“ svih predsedničkih mandata dosad ući u ustav, sada zavisi od mišljenja ustavnog suda, kao i od građana, koji će o tome glasati na referendumu.\n– Doći će i to vreme kad funkcija predsednika neće biti poistovećivana sa nekom ličnošću, kad će ona biti bezlična. Sada nije to vreme – rekao je Putin.\nPrethodni tekstROJTERS: 119 100 zaraženo, skoro 5 000 mrtvih\nSledeći tekstZVEZDA PONOVO OSLABLJENA: Crveno-beli bez trenera i dvojice igrača napadaju top 8 u Madridu!(FOTO)


Potpredsednik Slobodarske partije Austrije: Kosovo je Srbija! - | iKos.rs\nDugo će Norbert Hofer, potpredsednik Slobodarske partije Austrije, pamtiti nedelju, 22. maj, drugi krug predsedničkih izbora. Na spavanje je tog dana otišao kao lider u trci za predsednika Austrije, sa gotovo dva odsto više osvojenih glasova od protivkandidata Aleksandra van der Belena.\nSutradan je stiglo 750.000 glasova poslatih poštom i Hofer je poražen.\nHofer u intervjuu Kuriru kaže da demokratski prihvata poraz.\nPo vama, ima li logičnog objašnjenja šta se dogodilo između nedelje i ponedeljka, od toga da ste praktično proglašeni predsednikom do toga da su odlučili glasovi pristigli poštom?\n- Austrijski izborni zakon predviđa da građani imaju mogućnost da poštom upute svoje glasove. Demokratski je prihvatiti da je moj protivnik na izborima dobio više glasova putem pošte nego ja.\nSlovite za vrlo dopadljivog i šarmantnog govornika, znate li da je u Srbiji prva reakcija, u šali, bila ta da su mahom žene glasale za vas?\n- Kao patriota i porodičan čovek, cilj na ovim izborima mi je bio da što više građana izabere onu političku opciju za koju smatra da je za Austriju i njih same najbolja. Iz tih razloga sam smatrao, i sada to zastupam, da je u politici bitno da vam narod veruje i da ste što autentičniji, sve ostalo je laskavo, ali sekundarno.\nZbog dobrih ekonomskih veza Austrije i Rusije, smatrate li da Rusiji treba ukinuti sankcije?\n- Ekonomske sankcije prema Rusiji su u svakom slučaju donele više štete nego željenog efekta. Austrija je kao mala i izvozno orijentisana država pretrpela velike gubitke. Ekonomske sankcije su prevaziđen metod političkog pritiska jedne konfliktne strane naspram druge, dok posledice uvek trpe oni segmenti društva koji su najmanje krivi, kao što su građani ili manji i srednji privrednici. Iz tih razloga smatram da sankcije treba ukinuti i rešenje krize u Ukrajini tražiti putem dijaloga.\n- Prema međunarodnom pravu, Kosovo i Metohija je sastavni deo Republike Srbije. Jednostrani potezi u kontekstu statusa srpske pokrajine otežavaju proces pomirenja i uspostavljanja istinskog dijaloga, i time sprečavaju miran i prosperitetan život svih građana na Kosovu i Metohiji.\n- Dejtonski sporazum je zasad važeći međunarodni sporazum, koji potvrđuje legitimitet i legalnost postojanja Republike Srpske. Svi pokušaji određenih političkih činilaca u Evropi i van nje da se ovaj status promeni ili BiH još više centralizuje, i to mimo volje naroda Republike Srpske, naša stranka je uvek osuđivala. Iz tih razloga smo uvek podržavali napore rukovodstva RS, na prvom mestu predsednika Dodika, u vođenju samostalne politike, koja Srbima i svim drugim građanima RS obezbeđuje mir i stabilnost.


19. decembra 2018. Milun Vasić\nOdržana je XV Međunarodna konferencija Bibliotekarskog društva Srbije, koja je trajala tri dana a odvijala se u dva grada: Beogradu, kao pretkonferencija 12.12. 2018. u Univerzitetskoj biblioteci “Svetozar Marković” i Čačku gde se odvijao glavni program 13.i 14. decembra 2018. (više…)\n12. decembra 2018. Milun Vasić\nU sredu, 12. decembra na maloj svečanosti u Narodnoj biblioteci u Jagodini delegacija Alfa BK Univerziteta poklonila je jagodinskoj biblioteci vredne stručne knjige iz svoje izdavačke delatnosti, kao i izbor iz beletristike domaćih i stranih autora. (više…)\nU utorak, 11. decembra u Narodnoj biblioteci u Jagodini predstavljen je nagradni konkurs Evropski dnevnik koji je za kreativne i inovativne radove u četiri kategorije raspisala Delegacija Evropske unije u Republici Srbiji. (više…)\n6. decembra 2018. Milun Vasić\nU sredu, 5. decembra, na smotri prispelih radova u Narodnoj biblioteci u Jagodini saopšteni su rezultati ovogodišnjeg konkursa “Jara Labud”. (više…)\n3. decembra 2018. Milun Vasić\nUobičajena sintagma da je sala biblioteke premala da primi Jagodince zainteresovane za programe biblioteke doslovno je ostvarena u ponedeljak, 3. decembra na najnovijoj radionici dekupaža u gradskoj biblioteci u Jagodini. (više…)\n3. decembra 2018. 3. decembra 2018. Milun Vasić\nU četvrtak, 29. novembra, tročlana delegacija Narodne biblioteke u Jagodini boravila je u Nišu na poziv Sonje Šuković, direktorke Narodne biblioteke „Stevan Sremac“. (više…)\n28. novembra 2018. Milun Vasić\n„Na krilima mašte“, kako je poetski primetila jedna od autorki, u utorak, 25. novembra u Narodnu biblioteku u Jagodini „doletele“ su iz Niša Ljubinka Stojković i Ljubica Pejčić i nadahnuto predstavile dve svoje knjige “Sklopi oči i sanjaj” i “Cimer”. (više…)\nNovije vesti 1 2 3 … 11 Starije vesti


Imamoglu kaže da Erdogan ne ume da prizna poraz\nIzvor: Danas, 04.Apr.2019, 12:32\nEPASlavljenički posteri AK partije na kojima piše „Hvala Istanbul“ Istanbul je grad koji trenutno živi paralelne živote. Na konferenciji za novinare, ali i na Tviteru, Ekrem Imamoglu rekao je da je on novi gradonačelnik. Preliminarni rezultati izbora pokazuju da je on pobedio na lokalnim izborima prošle nedelje, za 25.000 glasova više. Erdogan izgubio Ankaru na […] Članak Imamoglu kaže da Erdogan ne ume da prizna poraz se pojavljuje prvo na Dnevni list Danas.\nDanas: Turska: Gradonačelnik zapalio fotelju kako bi dokazao da nije žedan vlasti (VIDEO)\nDanas: Ankete: Netanjahu zaostaje za glavnim rivalom uoči izbora 9. aprila\nErdogan ne ume da prizna poraz, kaže njegov protivnik\nIzvor: B92, 04.Apr.2019\nPartija AK slavi pobedu, iako preliminarni rezultati pokazuju da je pobedio opozicioni kandidat...Istanbul je grad koji trenutno živi paralelne živote...Na konferenciji za novinare, ali i na Tviteru, Ekrem Imamoglu rekao je da je on novi gradonačelnik...Preliminarni rezultati izbora pokazuju da je...\nIzvor: Danas, 04.Apr.2019\nEPASlavljenički posteri AK partije na kojima piše „Hvala Istanbulu“ Istanbul je grad koji trenutno živi paralelne živote. Na konferenciji za novinare, ali i na Tviteru, Ekrem Imamoglu rekao je da je on novi gradonačelnik. Preliminarni rezultati izbora pokazuju da je on pobedio na lokalnim izborima...\nDan pre: 03.Apr.2019\nDan posle: 05.Apr.2019


VOJVOĐANSKI KLUB: Prozivka broj 2 | Autonomija\nPROZIVKA BROJ 2\nUSKORO – najjeftinija srpska reč\nPredlog Statuta Vojvodine upućen je u Beograd pre više od 11 meseci, a ništa manje puta razni predsednici i partijski lideri izgovorili su da će se Zakon o prenosu nadležnosti i Predlog Statuta naći pred Skupštinom uskoro. Tako je reč uskoro postala najjeftinija srpska reč.\nPredsednik Vlade gospodin Mirko Cvetković nije se mnogo izjašnjavao ni o Statutu, a ni o Zakonu o prenosu nadležnosti i ako je najnadležniji i najodgovorniji što ti propisi nisu do sada upućeni Skupštini. Verovatno predsednik Cvetković Statut, a pre svega Zakon o nadležnostima svrstava u „nepopularne mere“. Možda je za njega i vojvođanska autonomija „nepopularna mera“, ali to ga ne oslobađa odgovornosti za nepoštovanje Ustava!


Klark: Medju komentatorima nema sumnje da će Obama pobediti\nNedelju uoči predsedničkih izbora u Sedinjenim Državama, saradnik Karnegijevog saveta za etičke i međunarodne odnose, Džonatan Klark, u razgovoru za Glas Amerike osvrnuo se na strategiju predsedničkih kandidata i izazove pred kojima će se naći nova američka administracija.\nKlark: “Sva ispitivanja javnog mnjenja daju senatoru Baraku Obami prednost ne samo na nacionalnom planu, nego i u ključnim državama, koje su mu neophodne da bi pobedio na izborima. Nema sumnje medju komentatorima i analitičarima u Sjedinjenim Državama da će Obama pobediti, ali se i dalje može dogoditi nešto nepredvidljivo, kao što je neka nova spoljnopolitička, ili još veća ekonomska kriza, što bi moglo da utiče na ishod izbora. Senator Obama je pokazao bolju strategiju, usredsređujući se na ključna pitanja, kao što su ekonomija, finansijska kriza, zdravstvo, poreska politika, itd. Obama sada ima daleko više sredstava za promovisanje svojih stavova od Mekejna, a to je u završnici trke presudno. Kako sada stoji situacija, verovatno je da će on biti pobednik”.\nGlas Amerike: Šta bi mogli da budu ključni izazovi nove administracije?\nKlark: “Ko god da pobedi na izborima, moraće da se suoči sa glavnim prioritetom - ekonomskom krizom, koja je bila u središtu predizbornih predsedničkih debata i američke javnosti, u kojima je Obama stekao prednost. Što se tiče spoljne politike, postoje značajne razlike izmedju Obame i Mekejna u pogledu Iraka. Obama se zalaže za brže i definitivno povlačenje američkih snaga, a senator Mekejn je ambivalentan prema vremenskom okviru povlačenja i politici prema Iraku uopšte. Druge važne teme nove administracije su Pakistan i Avganistan, kao i Rusija i Kina. Pakistan i Avganistan kao nova žarišta terorističkiih aktivnosti, a Rusija i Kina, kao zemlje koje postaju ekonomski i vojno sve snažnije i shodno tome sve veći izazov za Sedinjene Države. Inače, senator Obama će biti otvoreniji u odnosima sa Evropskom unijom i nastojaće da se približi Rusiji”.\nGlas Amerike: Kako bi nova administracija mogla da se postavi prema Balkanu, Srbiji i Kosovu?\nKlark: “Mislim da će Balkan biti na dnu prioriteta, sa jednim izuzetkom. S obzirom da će odnosi sa Rusijom imati relativno visok prioritet - kako zbog ruskog gasa i odnosa Moskve sa Briselom, tako i zbog uticaja Rusije na Bliskom istoku - mislim da će doći do tihog preispitivanja posledica priznavanja nezavisnosti Kosova, koje bi moglo da se pretvori u neravnomeran porast interesovanja za Balkan i Kavkaz - kao posledice priznavanja nezavisnosti Kosova i ruske vojne intervencije u Gruziji. Naime, na Zapadu raste konsenzus da je odluka o Kosovu doneta ishitreno i bez saglasnosti Moskve, što je doprinelo pogoršavanju odnosa sa Rusijom i ako bi Zapad nastavio da insistira na daljim ustupcima, posebno u pogledu Srbije, to bi dovelo da odredjenih reprekusija u odnosima sa Rusijom, što će Zapad od sada svakako nastojati da izbegne”.


U Rusiji proizvedena prva subjedinična vakcina na svetu protiv kuge - 14.04.2021, Sputnik Srbija\nU Rusiji proizvedena prva subjedinična vakcina na svetu protiv kuge\nPotpredsednica vlade Rusije Tatjana Golikova saopštila je da je u Rusiji napravljena prva na svetu subjedinična (antigenska) vakcina protiv kuge i da se radi na... 14.04.2021, Sputnik Srbija\n21:10 14.04.2021 (Osveženo: 01:12 26.08.2021)\nPotpredsednica vlade Rusije Tatjana Golikova saopštila je da je u Rusiji napravljena prva na svetu subjedinična (antigenska) vakcina protiv kuge i da se radi na razvoju novog pristupa lečenju Dišenove mišićne distrofije.\nRuska ministarka je navela da su za proizvodnju lekova za posebno opasne infekcije napravljeni sojevi vakcina, prilagođeni genetskim tehnologijama za masovnu proizvodnju subjediničnih vakcina. Napravljen je prvi lek na svetu ove vrste protiv kuge.\nGolikova je na Savetu za sprovođenje Federalnih naučno-tehničkih programa razvoja genetske tehnologije govorila i o razvoju prototipa tehnologije za lečenje Dišenove distrofije, saopštila da se u Rusiji prvi put radi na ovaj način.\nPotpredsednica vlade je pojasnila da je 2020. godine ukupno finansiranje programa iznosilo 128 miliona evra, od čega 4.760.000 evra pripada vanbudžetskim sredstvima.\nTokom 2021. godine za ove svrhe biće izdvojeno više od 121 miliona evra.\nPotvrđen prvi slučaj kuge u Americi\nBubonska kuga u Kini: Preti li svetu ponovo „crna smrt“?


Predstavnici Svetske banke u Boru – RADIO TELEVIZIJA BOR\nPredstavnici Svetske banke u Boru\nBOR – Predstavnici Svetske banke posetili su grad Bor i sastali se sa lokalnom samoupravom i gradskom upravom. Najznačajnije tema razgovora bile su iz oblasti rudarstva, odnosno aktivnostima lokalne samouprave na povećanju nivoa saradnje između stanovnika grada Bora i kompanija koje se bave rudarstvom, kao i o uticaju rudarstva u Boru na ekonomski razvoj zajednice.\nRazgovaralo se i visini naknada koje propisuje republika i lokalna samouprava industrijskim i rudarskim postrojenjima i mogućnostima za uticaja građana na njih. Od početka ove godine održano je 12 javnih rasprava u vezi različitih planova u kojima su građani konkretno učestvovali.\nPrema rečima gradonačelnika Bora Aleksandra Milikića, kratkoročni akcioni plan za smanjenje aerozagađenja u Boru je završen i trenutno se nalazi u Ministarstvu za zaštitu životne sredine, a posle odobrenja naći će se i pred odbornicima Skupštine grada.\nTags: aerozagadenje, aleksandar milikic, Bor, grad bor, Svetska banka, zagadenje\nPrevious U JKP za stambene usluge građani mogu da plate sve račune\nNext Gradsko veće u Boru o otpisu kamata i formiranju Zdravstvenog centra


MARKETING WORKSHOP – MARKETING RADIONICA – ICR\n2. октобра 2012. Ξ\n30. oktobar 2012. godine – 10,00 – 14,00 časova\nTrgovinsko-industrijska komora Županije Čongrad i Regionalna privredna komora Subotica zajednički implementiraju projekat pod nazivom INTERNACIONALIZACIJA MALIH I SREDNJIH PREDUZEĆA U PREKO-GRANIČNOJ REGIJI broj HUSRB/1002/211/094, sa skraćenim nazivom SMEINT, u okviru Programa preko-granične saradnje IPA Mađarska-Srbija.\nOpšti cilj ovog projekta je razvoj srpskih i mađarskih preduzeća uključenih u projekat putem prenosa znanja i povećanja broja poslovnih kontakata. Projekat takođe ima za cilj prenošenje dobrih praksi (iskustava) i razvoj menadžerskih veština srpskih i mađarskih malih i srednjih preduzeća.\nNaglašavamo da je ovo četvrti, u seriji od šest događaja, u okviru ovog projekta, i drugi od tri koja će se dešavati u Subotici.\nDogađaj Marketing Workshop – Marketing radionica će biti organizovan u Subotici, 30. oktobra 2012. godine sa početkom u 10,00 časova i trajanjem do 14,00 časova u prostorijama Regionalne privredne komore Subotica, Senćanski put 15, 24000 Subotica.\n10. децембра 2010. Ξ\n22. августа 2013. 9. октобра 2013. Ξ\n3. октобра 2011. Ξ


Zbog panike u BiH u martu povučeno gotovo milijardu bh. depozita\nDepoziti u bankama u Bosni i Hercegovini smanjeni su za gotovo milijardu KM u prvom tromjesečju ove godine, prvenstveno kao posljedica povlačenja uloga i panike koju je izazvao krah podružnica ruske Sberbank u zemlji u ožujku, ali i krize sa UniCredit Bank Banja Luka.\nU Republici Srpskoj depoziti banaka smanjeni su za 496,2 milijuna KM na ukupno 7,0 milijardi KM, nakon što su na kraju 2021. godine iznosili 7,49 mlrd KM, piše Indikator. Obimom znatno veći, bankarski sektor u Federaciji BiH imao je u istom razdoblju pad depozita za 465,2 milijuna KM. Ukupni depoziti banaka u Federaciji iznosili su 20,72 milijuna KM zaključno sa 31. ožujkom 2022. godine, nakon što je na kraju 2021. godine njihova vrijednost bila 21,18 milijardi KM.\nNajveći odliv depozita dogodio se u sektoru stanovništva, gdje je vladala i najveća panika među deponentima.\nDepozitni portfolio banaka u FBiH smanjen je u sektoru stanovništva u razdoblju siječanj – ožujak za 609,9 milijuna KM, sa 10,83 milijarde KM, na 10,22 milijarde KM koliko je iznosio na kraju 2021. godine. Ipak, za razliku od građanstva, privatna poduzeća nisu paničarila pa je zabilježen blagi rast njihovih uloga za oko 5 milijuna KM, na ukupno 4,39 mlrd KM.\nU Republici Srpskoj, međutim, razvijao se nešto drugačiji scenarij jer su depozite povlačili ne samo građani nego i poduzeća, a što se može pripisati krizi koju je izazvala prvostupanjska sudska presuda po kojoj je UniCredit Bank Banja Luka dužna poduzeću Bitminer Factory iz Gradiške isplatiti 256 milijuna maraka odštete u sporu povezanom s kriptovalutama.\nUkupno su depoziti stanovništva u bankama u RS pali za 337,9 milijuna KM u prvom tromjesečju na 3,84 milijarde KM, dok su depoziti privatnih poduzeća imali pad za 158,5 milijuna KM na 1,02 milijarde KM.\nPretpostavka je da je značajan dio povučenih depozita vraćen u banke, pa bi se bilansi koje se odnose na depozite mogli popraviti u izvješćima banaka koji budu obuhvaćali drugo tromjesečje 2022. godine. Banke u Republici Srpskoj ostvarile su prvom tromjesečju 2022. godine neto dobit od 38,7 milijuna KM, a banke u Federaciji BiH od 71,7 milijuna KM, piše BUKA.\nPrevious articleUdruženje antifašističkih boraca danas protestuje zbog vandalizma\nNext articleDoboj: Podignuta optužnica protiv pet lica zbog izborne prevare na biračkom mjestu


KO I ZBOG ČEGA ISTERUJE STADO RADOJEVIĆA IZ DELIBLATSKE PEŠČARE – Portal NAŠE SELO\nKovin, 31. decembar 2020.\nStočari iz južnog Banata dolaze u Novi Sad ispred Vlade Vojvodine i Zavoda za zaštitu prirode sa pitanjima – ko, zbog čega i zašto iz Deliblatske peščare, posle 14 godina primernog korišćenja pašnjaka, isteruje stada ovaca, koza i krava porodice Aleksandra Radojevića iz Kovina.\nOvom stočaru, koji gaji stare rase ovaca i koza, Zavod za zaštitu prirode odbio je zahtev za produženje korišćenja pašnjaka, uz obrazloženje da se na prostoru reona Korn nalazi 400 krava i da bi uz davanje saglasnosti Radojeviću došlo do prepaše. Ovu odbijenicu potpisala je vršilac dužnosti direktora Pokrajinskog zavoda za zaštitu prirode Nataša Sarić, uz netačnu tvrdnju o prepaši. Na zahtev Aleksandra Radojevića šumsko gazdinstvo Banat je utvrdilo da u ovom reonu Korn postoji samo stado pomenutog vlasnika i da nema 400 krava koje su razlog za proterivanje.\nAleksandar Radojević sa stadom na Kornu\nUtvrđivanje propusta za odluku na osnovu krivotvorenja podataka je sada u nadležnosti inspekcije Pokrajinskog sekretarijata za urbanizam i zaštitu životne sredine, što je Radojević zatražio u žalbi koja je upućena sekretaru ovog resora Vladimiru Galiću.\nPovodom žalbe Radojevića u sredu je u JP „Vojvodinašume” održan sastanak, na koji je iz Zavoda za zaštitu prirode došao, navodno, neupućeni predstavnik, koji nije izneo valjane razloge za odbijanje zahteva Radojevića, već pokušao da skrene temu, što su stručnjaci iz „Vojvodinašuma” odbili.\nDa je isterivanje stada Radojevića sa oko 1.500 komada različitih vrsta stoke smišljeno i da se vodi u korist nekih drugih stočara, iako ima još slobodnih pašnjaka na Deliblatskoj peščari, govori i podatak da su u njegov tor za ovce nepoznata lica uterala svoja stada i da ne dozvoljavaju Radojeviću da koristi taj prostor. Radojević tvrdi da se na njihove ovce puštaju i opasni psi, pa su već imali štete. U poslednjih 14 godina oni su ovde provodili celu godinu, što lako podnose ovce i koze, dok za krave tokom leta i jeseni tamo nema dovoljno trave.\nRadojević je do sada od Zavoda za zaštitu prirode dobijao pohvale za održavanje pašnjaka i sprovodili su sve mere u zaštiti prirode. Posebno su doprineli uništavanju gloga, koji osvaja travnate površine.\nAleksandar Radojević je danas izjavio novinarima da će zbog cele situacije, koja je hajka na njega i sinove farmere, zatražiti zaštitu od predsednika Vlade Igora Mirovića i i predsednika Srbije Aleksandra Vučića.\nOn navodi da ovakav odnos Zavoda, na osnovu čijih preporuka je došao u Deliblato, pokazuje da ova institucija radi još po nečijem naređenju i da će on učiniti sve da se odbrani.\nDobio sam poruku da im je žao što se to događa, ali da su „dobili naređenje” – tvrdi Radojević.\nVest o nepravdi prema ovim farmerima se brzo proširila među stočarima, pa su dolazak na protest u Novi Sad najavili stočari iz Sanada, Čoke, Ostojićeva, Padeja, Utrina, Kovina, Suseka, Bogatića, Vrbasa, Kisača… Kako kažu, žele da uz stočare iz južnog Banata daju podršku svima koji žele da isprave ispoljenu nepravdu prema uglednom farmeru iz Kovina, čija velika porodica živi od ovog posla. Molba za pomoć je upućena i Čedomiru Božiću, pokrajinskom sekretaru za poljoprivredu. Agropres\nTagged isteran stocar\nPosted on July 15, 2021 July 15, 2021 Author Sonja Cvetković


Groskrojc produžio vernost Borusiji - Sportske.net\nGroskrojc produžio vernost Borusiji\nŠampion Bundeslige, Borusija iz Dortmunda, produžila je ugovor sa svojim veznim igračem Kevinom Groskrojcom do 2016. godine.\nNemački mediji - Gundogan u Junajtedu!Razmena Sitija i Borusije?Film o Klopu!Klop i Tuhel - Kao da su dvojnici...BL - Pola Leverkuzena u timu kola\nPrethodni Groskrojca isticao je ovog leta, ali je on danas potpisao novi ugovor za klub iz svog rodnog grada.\n"Srećan sam što igram za Borusiju. Ovaj klub je uvek bio moj prioritet, i daću sve od sebe da i dalje osvajamo trofeje. Bio sam, sada sam, i ostajem igrač Borusije", izjavio je Groskrojc.\nDortmund je već potpisao nove ugovore sa Nevenom Subotićem, Svenom Benderom, Lukasom Piščekom, Jakubom blažikovskim i Marijom Geceom, i novi ugovor sa Groskrojcom samo pretstavlja nastavak dugoročnog plana, kojeg imaju u Dortmundu.\n"Kevin je uvek bio igrač koji se maksimalno identifikovao sa Borusijom, i drago nam je što je još jedan ključni igrač produžio svoj ugovor sa klubom", izjavio je sportski direktor "Milionera" Mihael Zorc.


Rasmus Paludan, vođa danske rasističke stranke Tight Direction Party (Stram Kurs), spalio je ponovo Kuran i Kerim pod policijskom zaštitom u mjestima Frolunda, Boras i Trollhattan u regiji Vastra Gotaland u Švedskoj, gdje je muslimansko stanovništvo gusto.\nTokom provokacije Paludana štitilo je oko 100 policajaca, dok je blisku zaštitu pružalo 10 policajaca u civilu iz Švedske obavještajne agencije (SEPO) protiv osoba koje su se okupile radi protesta.\nRasmus Paludan je oklopnim vozilom doveden na mjesto provokacije u pratnji 20 policijskih vozila.\nTokom provokacije u Borasu, 6 protivničkih demonstranata, koje je policija zaustavila pored rijeke, htjeli su doći do Paludana skokom u rijeku.\nDemonstranti koji su doplivali do Paludana su privedeni, dok je jedan uhapšen.\nDok je Rasmus Paludan spaljivao Kur'an, neki od protestanata su doživjeli živčani slom od plača.\nPaludan, koji ima dansko i švedsko državljanstvo, provocira paljenje Časnog Kur'ana u raznim gradovima Danske od 2017. godine.\n27 KILOMETARA U MOSTOVIMA, 24 U TUNELIMA\nTrenutno stav Turske o pitanju pristupanja Finske i Švedske u NATO nije pozitiva…SvijetTurska, dugogodišnja članica NATO-a, prati diskusiju o Finskoj i Švedskoj koje namjeravaju da se pridruže alijansi, rekao je u petak turski predsjedni…


PROMOCIJA SRPSKE MODE I UMETNOSTI NA LONDON FASHION WEEKU\nPublished: Monday, 11 February 2013 14:38\nLepa vest je da srpski dizajneri učestvuju na Londonskoj nedelji mode koja traje od 15 - 19. februara 2013. godine u okviru programa International Fashion Showcase Naime, British Fashion Council je kontaktirao Srpsku ambasadu u Londonu, koja je preko Ministarstva inostranih poslova pokrenula saradnju sa Modnim studiom Click oko promocije srpskih dizajnera na London Fashion Week-u.\nBritish Fashion Council je u leto 2012. godine raspisao konkurs za prezentaciju mladih internacionalnih dizajnera u saradnji sa svojim ambasadama u okviru programa International Fashion Showcase. Beogradska nedelja mode i MS Click su kao nosioci ovog projekta na poziv Ministarstva inostranih poslova učestvovali na ovom konkursu i dobili najviše ocene za svoju aplikaciju. Rezultat tog višemesečnog rada je da će se tokom trajanje London Fashion Week-a, predstaviti naša tri alternativna dizajnera mladje generacije – Ana Ljubinković, Ivana Pilja i Georga Styler, čiji su modeli, demarkirani originalnim autorskim promišljanjima, sublimirani u jedinstveni estetski okvir koji kreira ilustrator Vesna Pešić.S obzirom da je London jedan od svetkih modnih centara, a Londonska nedelja mode najbitniji svetski modni događaj za nove i mlade dizajnere, velika je privilegija što je srpski tim dizajnera prošao ovaj zahtevni konkurs i što učestvujemo na ovom projektu među 27 zemalja sveta, jer će našu izložbu moći da vide vrhunski stručnjaci iz celog sveta, što je retka prilika za naše umetnike.\nIzložba će trajati od 13. do 19. februara, tokom London Fashion Week-a, u Srpskoj kući, u samom centru Londona (gde je organizovana i promocija Srbje tokom Olimpijskih igara). Izložbu prati i specijalno izdanje magazina FAAR posvećenog ovom projektu i Londonskoj modnoj sceni.


KRIZA U ARSENALU Odlazi 55 "tobdžija" | Happy BSC portal\nISPOVEST SVEDOKA NESREĆE NA KONJARNIKU: Vozio je jezivom brzinom, video sam d...\nVUČIĆ PRISLUŠKIVAN ZBOG MERA PROTIV MAFIJE: Želeli da znaju svaki korak da bi...\nNesreća kod Prijepolja: Stena pala na automobil!\nSVEDOČENJE GLUMICE IZ HRVATSKE: Prešao je preko mojih grudi dok mu nije ruka...\nEngleski fudbalski klub Arsenal objavio je da namerava da otpusti 55 zaposlenih zbog finansijski problema uzrokovanih pandemijom korona virusa.\n- Prihodi od televizijskih prava, ulaznica i ostalih komercijalnih aktivnosti u poslednje vreme doživeli veliki udarac, a problemi će se nastaviti i u sezoni 2020/21 - objavio je Arsenal.\nIz kluba koji je pre nekoliko dana osvojio FA Kup, dodaju da su učinili sve što su mogli kako bi smanjili izdatke, ukljulčujući i iznose za plate igrača i vodećih ljudi u upravi, koji su dobrovoljno pristali na smanjenje prihoda, ali da je sada "jasno kako se moraju dalje redukovati troškovi kako bi se osiguralo odgovorno poslovanje".\nNavijači "tobdžija" na društvenim mrežama nisu sa odobravanjem prihvatili ovu vest, a mnogi naglašavaju kako se više moglo uštedeti otpuštanjem nemačkog veziste Mesuta Ozila, koji nije odigrao nijednu utakmicu u nastavku sezone, a bez obzira na to, njegova sedmična plata je 350.000 funti.


Rada Trajković će dobiti zaštitu srpske policije | Radio Kosovska Mitrovica\nU proteklom danu na Kosovu jedan novi slučaj koronavirusa, sedam izlečeno\nĐurić: Studenti PU se vraćaju na fakultete, aprilski ispitni rok u junu, junski u julu\nRadović: U naselju Mali Zvečan teško povređen radnik koji je radio na novoj kanalizacionoj mreži\nSve spremno za početak rada Suda za zločine OVK\nRada Trajković će dobiti zaštitu srpske policije\n24. April, 2019 08:33 |\nPredsednica Evropskog pokreta Srba sa Kosova i Metohije Rada Trajković rekla je za “Politiku” da se obratila MUP-u Srbije, jer je, kako kaže, osetila da su njena i bezbednost njene porodice ugroženi.\nOna je prenela da joj je policija rekla da će joj biti pružena zaštita i dodala da očekuje da joj bude saopšteno kakav će vid zaštite dobiti.\nNa pitanje da li je tačno da je zbog nje produžen pritvor Nedeljku Spasojević i Marku Rosisću, koji su u pritvoru zbog navodne umešanosti u ubistvo Olivera Ivanovića, i da li je kao osumnjičene za ubistvo navela i imena Zvonka Veselinovića i Milana Mihajlovića, tvrdi da je proširenje istrage na Veselinovića i Mihajlovića “zatražio specijalni tužilac Kosova, na osnovu izjave, odnosno svedočenja lica koje je zaštićeni svedok”.\nTrajković tvrdi i da je taj svedok registrovan pod brojem i pod šifrom i da niko ne zna njegov identitet, pa ni ona, kao i da ne razume zašto se protiv nje vodi kampanja.\nZa “Politiku” je potvrdila i da je “odmah po ubistvu dala izjavu u kancelariji specijalnog tužilaštva Kosova, ali da je tamo bila “samo da da izjavu kao i mnogi drugi koji su bili u kontaktu sa Ivanovićem, a nikako nije išla kao svedok”.\nOna je rekla i da je ovih dana niko iz srpskog tužilaštva nije kontaktirao, i da “nemaju razloga da je saslušavaju, jer ja nisam nikakav svedok”.\nDirektor Kancelarije za Kosovo i Metohiju Marko Đurić rekao je u utorak da se Spasojević i Rošić u tamnici drže bez prava na fer suđenje i bez bilo kakvih dokaza, a na osnovu nekredibilnih izjava i svedočenja, poput onih koje je dala Rada Trajković.\n“Apelujem na to da dvojica Srba koji se u pritvoru nalaze od 23. novembra budu puštena da se brane sa slobode i apelujem na sve u Srbiji koji se bave politikom ili bilo kojom vrstom javne aktivnosti da svojim delovanjem i ponašanjem ne pogoršavaju položaj Srba na KiM na način na koji je to učininila Rada Trajković svojim izjavama i iskazima datim prištinskim organima”, rekao je Đurić.\nOn je objasnio da je svako ko ima saznanja o nekom krivičnom delu dužan da ta saznanja podeli sa nadležnim organima Republike Srbije.


Kipar dogovorom u poslednji čas izbegao bankrot | Autonomija\nKipar je u ponedeljak rano ujutro postigao dogovor s predstavnicima međunarodne kreditorske "trojke", kojim će izbeći bankrot i eventualno napuštanje evrozone\nKipar je u ponedeljak rano ujutro postigao dogovor s predstavnicima međunarodne kreditorske „trojke“ – Evropske unije, Međunarodnog monetarnog fonda i Evropske centralne banke, kojim će izbeći bankrot i eventualno napuštanje evrozone.\n“Okončali smo neizvesnost koja je pogađala Kipar i evrozonu protekle nedelje„, rekao je Jeroen Dijšelbloem, predsedavajući skupine ministara finansija evrozone.\n“Verujemo da će to oblikovati trajno, održivo i potpuno finansirano rešenje”, izjavila je izvršna direktorica MMF-a Christine Lagarde.\n„Dosledno sprovođenje (dogovora) ključno je za Kipar kako bi ponovo dobio pristup finansijskim tržištima i vratio se na put privrednog rasta što je pre moguće„, piše u saopštenju ECB.\nPrema dogovoru Kipra i međunarodnih kreditora, depoziti veći od 100.000 evra u Kiparskoj banci biće oporezovani stopom od „oko 30 odsto“, izjavio je portparol kiparske vlade Hristos Stilijanidis državnom kiparskom radiju. To bi trebalo vladi doneti oko 4,2 milijarde evra.\n„Biće vrlo teško za zemlju, ali će Evropska komisija učiniti sve da ublaži posledice koje će ovaj plan imati po građane„, poručio je komesar EU za ekonomska i finansijka pitanja Olli Rehn.\nRuski predsednik Vladimir Putin zatražio je od vlade da prouči „uslove za restrukturiranje“ pozajmice od 2,5 milijardi evra odobrene Kipru 2011. godine kao što je to zatražila Nikozija, javljaju ruske agencije.\n„S obzirom na odluke evro grupe, Putin smatra mogućim da se podrže napori predsednika Kipra i Evropske komisije u cilju rešavanja krize„, kazao je portparol Kremlja Dmitrij Peskov.\nEvro grupa je u saopštenju pozvala Nikoziju i Moskvu da se dogovore o „finansijskom doprinosu“ Rusije spasavanju Kipra.


Dani maline i tekstila - Užicka Republika Press\nOvogodišnja manifestacija “Dani maline i tekstila” biće održana 8. i 9. jula na Gradskom trgu u Arilju.Svečano otvaranje manifestacije zakazano je za 11 sati kada će se obratiti predsednik opštine i zamenik predsednika.\nProgram manifestacije je izlagačkog i kulturno- umetničkog karaktera. Posetioci će u okviru izlagačkog prostora moći da vide izložene maline, proizvode od „crvenog zlata“, poljoprivrednu mehanizaciju i tekstilne proizvode. Svoje ponude istaći će i osiguravajuća društva, ali i auto industrija, najavljuje direktor Turističke organizacije Bratislav Luković.\nSvečano otvaranje manifestacije zakazano je za 11 sati kada će se obratiti predsednik opštine i zamenik predsednika.\nLuković dodaje da kulturno-umetnički program počinje u 19 časova, a nastupiće lokalni izvođači KUD Arilje, KUD Etno udruženje Zavičaj, lokalni bend Zlatni prsti sa trubačkim orkestar Miroslava Đunisijevića. U 21 sat biće održan koncert Ane Kokić.\nU sali bioskopa u Arilju biće promovisana naučna monografija Svetislava Petrovića i Aleksandra Leposavića “Nove tehnologije zaštite i prerade maline”.\nOve godine se manifestacija održava po peti put i od prošle godine se održava pod nazivom “Dani maline i tekstila”, a predstaviće se ukupno oko 40 izlagača.\nOrganizatori očekuju proizvođače crvenog zlata sa teritorije Požege, Ivanjice, ali i Dragačeva.\nLuković podseća da je Arilje pre deceniju i po postalo prepoznatiljivo i po tekstilu, dodajući da koliko ima hladnjača, toliko ima i tekstilnih firmi, jer su to dva vodeća proizvoda od kojih lokalno stanovništvo uglavnom živi.\nPodsećamo, Arilje je prestonica maline i upravo ova opština je najveći proizvođač na svetu, jer gledajući procentualno broj stanovnika koji je proizvodi i svetsku populaciju, pet odsto svetske maline dolazi iz Arilja.\nZlatibor je i ovog leta uprkos zdravstveno nepovoljnoj situaciji u zemlji i svetu, zabeležio veoma visoku posećenost. Rekordne posete ostvarene su na skoro svim lokalitetima, a prema podac...\nJavni poziv za podnošenje zahteva za IPARD podsticaje za diverzifikaciju poljoprivrednih gazdinstava i razvoj poslovanja objavljen je u ponedeljak 8. juna i na snazi je do 1. oktobra. Fokus...


Najpoznatija Loto kompanija iz Rusije potpisala ugovor sa EPICENTROM - RUR Esports\nHome - .games - Counter Strike - Najpoznatija Loto kompanija iz Rusije potpisala ugovor sa EPICENTROM\nNajpoznatiji distributor lutrije iz Rusije, Stoloto, sklopio je partnerstvo, potpisavši ugovor sa orgazatorima turnira Epic Esports Evenet. Oni će pružiti podršku njima pri organizaciji, a EPICENTER će se održati za 10 dana u Moskvi.\nTurnir će se održati od 22. oktobra do 28. oktobra, gde će se neki od najboljih svetskih timova boriti za nagradni fond od $300,000.\nCilj Stolot-a je da u narednih par godina privuče i mlađu publiku da igra Loto, a ne samo starije generacije. Svi prisutni fanovi će moći da dobiju mnoštvo raznih nagrada i svi koji kupe listić preko sajta, imaće šansu da se dobiju putovanje na CS:GO turnire u Evropi kao nagradu.\nKod nas u Srbiji, smo kroz godine mogli da svedočimo raznim sumnjivim potezima domaće lutrije, pa samim tim mlađe generacije jako retko ulažu u ovakav vid kockanja. Sumnjam da će se skoro išta promeniti na domaćem tržištu, ali što se ruske kompanije tiče, definitvno na pametan način pokušavaju da privuku mlađe korisnike.


Novi "Zeta film" promijeniće panoramu Budve\nBudvanska kompanija “Zeta film” u većinskom vlasništvu nikšićkog biznismena Branislava Brana Mićunović gradnju luksuznog 12 - etažni kondo hotel sa kazinom nadomak Staroga grada, povjerio je građevinskoj kompaniji Bemax. Bemax je na svome sajtu objavio da je ugovor vrijedan tri miliona eura te da će izvoditi betonske i armirano betonske radove. Do sada je kako je navedeno urađeno 15 odsto planiranih , a radovi se svakodnevno izvode intezivno.\nIzgradnja višespratnice izmijeniće panoramu Budve, koju "krase" soliteri uz samu obalu - aminovani kontroverznim planskim dokumentom Detaljni urbanistički plan "Budva centar" koji je kreirala budvanska organizovana kriminalna grupa.\nStara zgrada " Zeta filma" je imala 3.149 kvadrata zemlje, a novi kondo hotel imaće dvije podzemne etaže, prizemlje , mezanin i deset spratova, ukupne bruto građevinske površine 15.123,32 kvadrata. Građevinski dozvolu izdao je u decembru 2016. sada već bivši ministar održivog razvoja Pavle Radulović.\nMićunovićeva firma u gradnju i opremanje kondo hotela i kazina planira da uloži 16 miliona eura.\nPogledajte kako će izgledati kondo hotel- animacija je preuzeta sa sajta kompanije " Bermax"


Da li će kineski novac spasiti Italiju i EU - Nira Press\nPočetna » Da li će kineski novac spasiti Italiju i EU\nItalija je krajem 2018. godine i zvanično ušla u recesiju, prema njihovoj zvaničnoj statistici. Dok se Rim i Brisel prepucavaju oko toga ko je kriv za loše stanje privrede Italije, i dok EU ne pokazuje volju da pomogne svojoj finansijski ugroženoj članici, Italija se okreće Kini. Tako je Italija postala prva zemlja iz Grupe sedam industrijalizovanih sila (G7) koja je podržala kineski infrastrukturni projekat “Jedan pojas, jedan put”\nSi Đinping i Đuzepe Konte na potpisivanju memoranduma u Rimu\nNe potcenjujte uticaj italijanske recesije! Upozorenje koje je pre skoro dva meseca izneo francuski ministar finansija Bruno Le Mer u izjavi za američku agenciju Blumberg, sve jače odzvanja Evropskom unijom i opravdava zabrinutost Brisela. Prve naznake krize za italijansku ekonomiju bile su jasne krajem januara 2019., nakon objavljivanja zvaničnih podataka Statističke agencije Italije o rastu privrede. Ekonomija ove zemlje je u poslednjem kvartalu 2018. godine pala za 0,2 odsto, što nakon pada za 0,1 odsto u trećem kvartalu, znači ulazak zemlje u recesiju. Tako je, prema komentarima svetskih medija, prvi put nakon pet godina neka zemlja EU toliko potonula.\nKo je kriv za recesiju\nI Njujork Tajms, u članku koji je objavljen sredinom marta, napominje da bi produžena recesija u Italiji doprinela riziku od hronične recesije sa globalnim posledicama. Kako navodi list, javni dug Italije je jedan od najvećih u svetu, a Evropska centralna banka, koja je u prošlosti već pritrčavala u pomoć Evropi, a Italiji naročito, sada nema mnogo prostora za reagovanje.\n„Imamo slabiji ekonomski momenat, a u isto vreme Evropska centralna banka napušta tržište. To znači da je sve manje mesta za greške“, rekla je za Njujork Tajms Katarina Utermol, ekonomista nemačke osiguravajuće kuće Allianz.\nUgledni njujorški list u istom tekstu navodi da je rast u evrozoni u četvrtom kvartalu 2018. iznosio 0,2 odsto u odnosu na treći kvartal, pozivajući se na podatke statističke agencije EU. Stopa rasta ista je, kako piše Njujork Tajms, kao i u prethodnom kvartalu, ali je mogla biti i gora da nije bilo Španije i Francuske. „Španska ekonomija zabeležila je neočekivani rast od 0,7 odsto u poslednjem kvartalu, a u Francuskoj, čija se vlada bori sa masovnim javnim protestima, rast je iznosio 0,3 odsto“, navodi ova medijska kuća.


Pištaljka: Inspekcija Ministarstva odbrane u čačanskoj "Slobodi"\nPištaljka: Inspekcija Ministarstva odbrane u čačanskoj „Slobodi“\nVesti Autor:Pištaljka04. nov. 202109:172 komentara\nInspekcija Ministarstva odbrane došla je u čačansku fabriku namenske industrije "Sloboda".\nKako prenosi Pištaljka, inspekcija je došla 15 dana nakon njihovog teksta da je Ministarstvo odbrane znalo za neadekvatno skladištenje eksplozivnih i opasnih materija u „Slobodi“.\nPištaljka: Ministarstvo znalo da se u „Slobodi“ eksploziv nepropisno skladišti\nInspekcija je stigla u ponedeljak i do 5. novembra ima zadatak da izvrši „redovan delimičan, najavljen terenski inspekcijski nadzor“ u oblasti zaštite životne sredine, piše u dokumentu koji je Pištaljka dobila od uzbunjivača.\nU dokumentu se navodi da je potrebno da „Sloboda“ pripremi referat direktora o stanju u oblasti zaštite životne sredine, regulisanoj pravilnikom o bezbednosti i zdravlju na radu, zaštiti od požara i eksplozija, zaštiti životne sredine i drugo. Takođe im je traženo da dostave podatke o količini i vrsti opasnog otpada i hemikalija u kompaniji i informacije o broju akcidenata u životnoj sredini u odgovornosti kompanije za period od 2017. do 2021. godine.\nMinistarstvo odbrane je inspektore poslalo u „redovan“ nadzor nakon što je Pištaljka tom ministarstvu uputila zahtev da im dostavi dokumenta o kontroli iz 2017. i svim kasnijim kontrolama ukoliko ih je bilo.\nOd uzbunjivača su stigle i informacije da se uoči dolaska inspekcije u „Slobodi“ ekspresno postavljala ograda na otvorenom, iza koje su premeštana burad sa opasnim i otrovnim materijama i da je taj prostor obeležavan kao skladište sa opasnim materijama. Pre najave inspekcije, burad su bila razbacana u magacinskom delu fabrike na otvorenom, pored skladišta eksploziva, municije i gotovih proizvoda, što se može videti i na javno dostupnim satelitskim i avio-snimcima.\nDirektor kompanije „Sloboda“ Zoran Stefanović nije bio dostupan da objasni zašto se tek sada opasni otpad premešta, ali je njegova sekretarica potvrdila da je inspekcija u fabrici.


Vučić održao obećanje: Od Miloševog Takova do aerodroma gradi se moderna saobraćajnica\nGornji Milanovac — Prve mašine za deonicu od Takova do Pranjana stižu u ponedeljak.\nNa otvaranju aerodroma „Galoviću“ u septembru prošle godine u mestu Pranjani kod Gornjeg Milanovca, čijem je događaju prisustvovao i predsednik Srbije Aleksandar Vučić i tom prilikom obrećao da će državni put od Takova do Pranjana u potpunosti biti rekonstruisan u dužini od 25, 5 kilometara.\nNakon nepunih godinu dana prve mašine na ovu deonicu puta stižu u ponedenjak, to je saopštio predsednik opštine Gornji Milanovac Dejan Kovačević.\n„Radovi će se izvoditi na dve ili tri lokacije na trasi puta od Takovske do Pranjanske varošice ali biće u potpunosti saniran i put prema aerodromu Galovići gde će asfalt zahvatiti i deo iznad aerodroma. Rade se iskopi, kanali, nasipanje novog tampona tamo gde je stari put potonuo a zatim frezovanje i potpuno nov asfaltni zastor u dužini navedene trase. U pojedinim delovima radiće se i na peglanju krivina jer su neke nakon višedecenijske upotrebe i nebrige potonule, uradiće se horizontalna i vertikalna signalizaciju a u jednom delu gde to bude potrebno uradiće se i zaštitna ograda,“ kazao je predsednik opštine Gornji Milanovac i naglasio da je ovo još jedno ispunjeno obećanje predsednika države.\nOn je naglasio da će uskoro imati sastanak sa direktorima i inženjerima Štrabaga kako bi rešili pitanje površinske kišne i fekalne kanalizacije u samoj varošici jer će rekonstrukcija puta zahvatiti i centralni deo Pranjana.\n„Bilo bi dobro da taj deo bude urađen do Sabora violinista kako ne bismo imali zagušenja u saobraćaju i verujem da ćemo taj dogovor postići na jednom od sledećih sastanaka. Pranjani su postali veoma prepoznatljivo i atraktivno mesto naročito nakon izgradnje aerodroma na Galovićima i osnivanja Sabora violinista“, zaključio je Kovačević.\nPrilikom poslednje posete prvog čovek države, predsednik Aleksandar Vučić na poklon je dobio flašu domaće rakije šlivovice u znak zahvalnosti za sve što je uradio za gornjomilanovački kraj.


CJB Trebinje: Poziv građanima da predaju nelegalno oružje | Trebinje Live\nCJB Trebinje: Poziv građanima da predaju nelegalno oružje\nGrađani Trebinja, koji nelegalno posjeduju oružje i minsko-eksplozivna sredstva, od danas će nadležnim organima, po Zakonu o amnestiji, moći da ih predaju bez krivične i prekršajne odgovornosti, rekao je zamjenik načelnika trebinjskog Centra javne bezbjednosti Milivoje Vuković.\nOn je rekao novinarima u Trebinju da je Zakon o amnestiji za nedozvoljeno držanje oružja i minsko-eksplozivnih sredstava na snazi do 31. decembra naredne godine i da se zasniva na principima nekažnjavanja i dobrovoljnosti.\nVuković je pojasnio da građani mogu naoružanje predati najbližoj policijskoj stanici u mjestu prebivališta.\nPrema njegovim riječima, u 2012. godini dokumentovano je 37 krivičnih djela nelegalne proizvodnje i prometa minsko-eksplozivnih sredstava i oružja i podneseno 26 izvještaja nadležnom tužilaštvu protiv 31 lica.\nVuković je dodao da je u periodu od 2007. godine na području CJB\nTrebinje izvršeno 27 samoubistava, gdje je korišteno nelegalno oružje ili bombe.\nKampanja "Biraj život bez oružja" biće provedena u svim opštinama istočne Hercegovine, a za cilj ima da podigne bezbjednost građana na veći nivo.\nOn je naglasio da su kampanju podržali UNDP, britanska Ambasada u BiH, OEBS, Eufor i Međunarodni komitet Crvenog krsta.\nNačelnik trebinjske područne jedinice Republičke uprave Civilne zaštite Radoslav Prelo upozorio je građane da neeksplodirana minsko- eksplozivna sredstva ne diraju već da o lokaciji obavijeste policiju koja će ih ukloniti bezbjedno.\nPrelo je podsjetio da deminerski timovi svakodnevno rade na uklanjanju neeksplodiranih minsko-eksplozivnih sredstava, te dodao da je tokom 2012. godine na području Hercegovine uništeno 860 takvih sredstava, a da je je 133.000 metara kvadratnih očišćeno od mina.\nOn je napomenuo da tokom prošlogodišnje deminerske akcije nije bilo žrtava, niti povrijeđenih